Realiti Korea Utara Darul Juche

1. Korea Utara Darul Juche. Itulah nama gelaran yang diberikan oleh admin RAD pada Korea Utara selepas saya melahirkan suara hati untuk menulis mengenai Korea Utara. Artikel kali ini akan mengupas realiliti yang berlaku pada negara Korea Utara, pada kaca mata dua orang rakyat Korea yang memilih untuk memalingkan kesetiaan mereka daripada pemimpin agung mereka, iaitu Lee Hyeon-seo dan Park Yeon Mi yang mengupas tentang realiti di negara mereka dalam dua buah buku mereka, iaitu The Girl With Seven Names dan juga In Order To Lives.

2. Korea Utara ialah sebuah negara yang mengamalkan idealogi Juche, yang saya kirakan ialah gabungan beberapa idealogi seperti nasionalisme, fasisme dan komunisme lalu diadaptasikan pada negara bangsa Korea, dengan usaha untuk mencipta “cult” sekitar Keluarga Kim yang merupakan pemerintah Korea Utara. Anda akan lebih memahami idealogi Juche yang dijunjung oleh Korea Utara selepas menyelami artikel ini bersama saya.

3. Sejarah bangsa Korea adalah sangat panjang. Mereka pernah berpecah kepada tiga kerajaan, ketika period yang dikenali Zaman Tiga Kerajaan versi Korea, persis zaman Tiga Kerajaan di China ketika era kejatuhan Dinasti Han dan ke arah penubuhan Dinasti Jin. Bakeje, Silla dan Goryeo saling berperang antara satu sama lain sebelum disatukan oleh Goryeo, yang kemudian akan digantikan oleh Dinasti Joseon daripada 1392 Masihi sehinggalah pada 1897 Masihi apabila Korea memasuki zaman Empayar Moden yang agak pendek selepas dijajah oleh Jepun.

4. Selepas kekalahan Jepun pada Perang Dunia Kedua, maka berakhirlah penjajahan Jepun ke atas Bumi Korea, membawa dua kuasa dunia ke bumi Korea iaitu Soviet dan USA. Memandangkan bahagian Utara lebih dekat dengan Soviet, ketika itu fahaman komunisme sedang bercambah di sana. Di selatan Korea pula, mereka lebih dekat dengan fahaman kapitalisme. Rundingan awal antara Soviet dan USA untuk mewujudkan negara bangsa Korea yang bersatu gagal kerana perbezaan ideologi antara Utara dan Selatan, sehingga akhirnya menjurus kepada Perang Korea.

5. Apabila pemimpin agung Korut yang pertama, Kim Il-Sung meminta bantuan daripada Soviet untuk menyerang bahagian Selatan Korea, memandangkan ketika itu pengaruh komunis sedang semakin melemah. Ketika tentera USA hampir kesemuanya sudah beredar dari selatan Korea, maka dengan restu Stalin, Kim Il-Sung melancarkan serangan ke atas Korea Selatan, memulakan Perang Korea. Akhirnya selepas perang yang hanya berkesudahan dengan kehilangan nyawa yang berjuta, sebuah perjanjian dimeterai menetapkan sempadan Korea Utara dan Selatan Moden yang kita kenali hari ini.

6. Apabila terpisah satu bangsa menjadi dua kerana ideologi, maka bermulalah dua episod yang berbeza untuk abang dan adik. Puluhan tahun kemudian, lahirlah dua anak gadis yang akan menjadi mangsa kepada kekacauan perbezaan idealogi.

7. Korea Utara ketika Lee Hyeon-seo dan juga Park Yeon Mi lahir sudah semakin berbeza apabila dinasti Kim mengambil alih. Mereka menjadi sebuah negara paling terisolasi daripada kancah dunia. Dinasti Kim memerintah dengan penuh propaganda dan kuku besi. Mungkin kita tidak akan melihat dasar kuku besi yang sekeras yang pernah kita lihat di Korea Utara.

8. Untuk memastikan takhta Dinasti Kim ini kekal bertakhta, anda bakal dihidangkan dengan propaganda paling tersusun, tetapi sangatlah jijik untuk ditatap. Jadi, dari mana ya kita mahu bermula? Oh ya kata orang Melayu kita, melentur buluh biarlah dari rebungnya. Mungkin itulah yang menjadi pegangan Dinasti Kim.

9. Propaganda mungkin bermula di rumah. Secara tidak langsungnya. Kononnya setiap rumah di Korea Utara akan menggantung gambar pemimpin mereka. Kim Il-Sung ketika usia mudanya, dalam uniform gerila komunis ketika beliau memimpin prajuit komunis menentang penjajah Jepun. Kemudian, foto Kim Jong-Il akan tergantung disebelah Kim Il-Sung. Setiap hari, kebanyakan keluarga Korea akan tunduk hormat di hadapan foto pemimpin mereka. Tidak akan ada sebarang foto di dalam rumah kebanyakan keluarga di Korea Utara yang akan berada pada paras yang lebih tinggi daripada foto pemimpin agung mereka. Bahkan kalau ada benda yang dijaga seperti nyawa sendiri, dan digilap setiap hari agak akan berkilat dalam setiap rumah keluarga di Korea Utara, saya akan bertaruh bahawa sudah tentu pemimpin agung mereka.

10. Selalu berlaku, peristiwa seperti banjir besar yang menenggelamkan rumah, atau kebakaran, maka benda yang akan diselamatkan selepas ahli keluarga ialah foto pemimpim agung mereka. Bahkan siap ada yang mati menyelamatkan gambar-gambar ini. Contohnya, seorang ketua keluarga lebih rela lemas di dalam air bah sambil menjulang gambar pemimpin mereka, agar tidak terkena air. Berita kematian ini kemudian akan ditayangkan di satu-satunya siaran televisyen yang dibenarkan oleh kerajaan Korea Utara. Oh, sudah tentu untuk menyebarkan propaganda mereka. Rakyat Korea Utara akan digalakkan untuk mencontohi “para syuhada” yang sanggup mati untuk pemimpin agung mereka. Propaganda lain yang dimainkan di televiysen akan menunjukkan betapa saban hari pemimpin agung mereka melawat ke tapak-tapak dan lokasi yang menjadi punca sepencarian Korea Utara.

11. Kemudian, pada usia sekitar 6 hingga 7 tahun, anda akan mula bersekolah. Maka, bermulalah proses “brain-wash” secara langsung berlaku pada setiap anak kecil malang Korea Utara. Silabus-silabus di Korea Utara kebanyakannya akan berkisarkan tentang keluarga Kim. Anda bayangkan, ketika hari pertama anda di sekolah, guru yang memasuki kelas anda akan memulakan kisah bagaimana pemimpin agung pertama Korea Utara dikatakan dilahirkan di salah satu gunung suci dalam sejarah Korea iaitu Gunung Baekdu. Kononnya kelahirannya disambut oleh dua buah pelangi dan bintang pula berkelip dengan sangat indah pada hari kelahirannya. Kononnya, hari kelahiran Kim Il-Sung disambut oleh seluruh dunia. Bahkan kisah-kisah mistik menyelubungi pemimpin mereka seperti mampu mengawal cuaca, kononnya dia telah menulis 15 buah buku ketika 3 tahun belajar di universiti, seorang genius perang yang hebat.

12. Setiap pelajar akan “didera” untuk menghafal 10 ikrar yang biasanya melibatkan kesetiaan mereka pada pemimpin agung mereka setiap hari. Ikrar ini akan dilafazkan dan dilafazkan setiap hari sehingga ia jadi sebahagian daripada darah daging.

13. Biasanya setiap pelajaran akan diselitkan dengan propaganda anti USA dan Korea Selatan. Kulit hadapan kebanyakan buku teks sekolah di Korea Utara akan ditampal dengan poster propaganda yang memaparkan tentera Amerika sedang menyeksa orang Korea, atau tentera Korea membunuh tentera Amerika. Kalau anda mempelajari sejarah, anda selalu diingatkan bahawa yang mencetuskan Perang Korea ialah Korea Selatan dan USA, tetapi hakikat sebenarnya Kim Il-Sung ialah dalang utama dengan bantuan Soviet.

Kalau dalam pelajaran geografi, buku teks Korea Utara akan menempatkan gambar tanah yang berlumpur yang memaparkan bagaimana kononnya ladang-ladang di Korea Selatan tidak subur. Kononnya rakyat Korea Selatan sedang kebuluran dan mereka mengimpikan tanah di Korea Utara yang lebih subur. Namun, pemimpin agung mereka mempertahankan Korea Utara sehinggalah berjaya menyingkarkan USA yang kononnya menggunakan saudara sebangsa mereka di Korea Selatan. Bahkan, propaganda ini turut disematkan dalam subjek Matematik. Bayangkan… permasalahan matematik akan berbunyi lebih kurang seperti dibawah.

“Kim Il-Sung berjaya menembak 7 orang tentera Yankee (panggilan Korea Utara untuk USA) daripada 30 orang. Berapakah jumlah tentera Yankee yang tinggal?”

14. Senang cerita, setiap hari, anda akan ditanamkan dengan propaganda yang memfokuskan kepada The Holy Trinity Of North Korea. Tak akanlah tak ada yang cuba bangkit menentang rejim Dinasti Kim ini? Sudah tentu ada! Tetapi, langkah-langkah diktator yang digunakan oleh mereka sangatlah berkesan. Bahkan sehinggakan hari ini, mereka masih lagi dipuja sebagai wira.

15. Contohnya, Dinasti Kim akan memastikan bahawa tiada ideologi cuba masuk ke dalam negara mereka. Agama dilarang sekali untuk bertapak di sana, adapun hanya untuk golongan elit sahaja. Sebagai contoh, musuh utama Dinasti Kim iaitu Kapitalisme. Anda tahu tak kebanyakan perniagaan anda akan dikawal oleh Dinasti Kim. Bukan semua orang mempunyai akses penuh untuk berniaga. Hatta anda meniagakan sebatang rokok pun adalah kesalahan yang sangat berat. Justeru, kebanyakan rakyat Korea Utara yang tidak diberikan akses perniagaan ini akan berniaga di pasaran gelap.

16. Anda adalah dilarang untuk mendengarkan lagu-lagu atau menonton filem dari luar negara. Anda perlu akur dengan lagu-lagu dan filem yang disediakan oleh kerajaan anda. Sudah tentu, hiburan yang ditawarkan adalah yang sudah diperam dengan proganda demi propaganda. Anda akan dianggap sebagai pengkhianat kalau tertangkap mendengar lagu Bon Jovi bertajuk Always, atau menonton filem Train To Busan dari Korea Selatan. Tetapi bukannya tidak ada tersebar di kalangan rakyat Korea Utara. Mereka akan mendapatkannya dari pasaran gelap, terutama bandar dan pekan yang bersempadan dengan China. Stok-stok ini akan datang dari China.

17. Untuk menghalang sebarang pemberontakan yang berlaku, rakyat Korea Utara sejak kecil sudah dididik untuk menjadi seorang yang penjaga tepi kain orang. Pada kadar hari tertentu, guru anda menyuruh setiap pelajar berdiri dan melaporkan tentang perkara yang mereka lihat agak mencurigakan, tidak senang atau kelihatan tidak cukup “Korea Utara” pada rakan-rakan mereka. Biasanya, para pelajar akan dipilih secara rawak.

18. Tradisi ini bersambung di tempat kerja. Majikan akan menyoal setiap pekerja mereka, menyuruh mereka melaporkan sesuatu. Setiap pekerja pula wajib melaporkan perkara yang mencurigakan pada pandangan mata mereka, untuk melihatkan mereka benar-benar setia pada negara mereka. Ini akan mewujudkan paranoid dalam setiap jiwa rakyat Korea Utara kerana terbukti, sikap jaga tepi kain orang turut dibawa luar dari alam persekolahan dan pekerjaan. Anda akan diperhatikan oleh setiap jiran kawasan perumahan, rakan dan taulan, dan kalau anda kelihatan mencurigakan, anda akan dilaporkan pada pihak berkuasa.

19. Perlu diketahui bahawa di Korea Utara juga terdapat sistem kasta yang sangat unik yang dipanggil sebagai Sistem Songbun. Kasta tertinggi dikenali sebagai Kelas Loyal, melibatkan mereka-mereka yang yang terbukti ikut berperang melawan pendudukan Jepun, atau berpihak dan terlibat dalam Perang Korea. Kasta kedua pula Kelas Neutral, yang melibatkan majoriti rakyat Korea Utara manakala Kelas Hostile ialah kelas yang menempatkan musuh-musuh politik pemimpin agung mereka, mereka yang tidak memihak kepada Korea Utara ketika perang atau terbukti membantu penjajah Jepun. Kebanyakan rakyat Korea tidak berani untuk melakukan sesuatu diluar kebatasan mereka kerana takut untuk terjerumsu ke kasta paling bawah dalam masyarakat Korea Utara.

20. Lagipun, anda memang akan diajarkan dengan doktrin tidak ada yang lebih besar daripada Holy Trinity Korea Utara. Bayangkan, ketika anda berkahwin, gambar pra-perkahwinan atau selepas perkahwinan anda, anda harus bergambar di bawah patung gangsa milik Kim Il-Sung, menandakan betapa kuat pun cinta anda suami isteri, anda harus ingat sesungguhnya tidak ada yang lebih kuat daripada cinta pemimpin agung anda!

21. Bahkan anda akan terkejut bercakap tentang hukuman yang diterapkan di Korea Utara. Kesalahan yang nampak kecil di mata anda, akan membawa kepada hukuman mati. Sebagai contoh, ketika kematian Kim Il-Sung, ada mereka yang terbukti melakukan aktiviti seludupan di Korea Utara, namun perbuatannya dianggap biadap lalu dihukum bunuh secara tembak di tempat awam. Ia boleh jadi di tepi jalan, di bawah pokok, di dataran dan lapangan. Tentera akan menembak kepala, tubuh, dan kaki secara berkala.

22. Bercakap tentang kematian pemimpin agung mereka, saya ada kisah untuk dikongsikan. Selalunya apabila kes kematian Kim Il-Sung dan Kim Jong-Il dulu, sekolah, pejabat, kilang-kilang dan lombong akan ditutup untuk menangisi pemergian mereka, Kebiasaan rakyat Korea akan berkumpul diluar, sama ada dataran, di jalanan, di kaki lima semata-mata untuk menangisi pemergian mereka. Contohnya, para pelajar akan berkumpul di dataran untuk menangis selama berjam-jam. Anda akan diperhatikan sekiranya tidak menangis, atau dicurigai tidak menangis dengan bersungguh-sungguh! Kalau anda ketawa ketika orang lain menangis, percayalah mungkin hukuman mati akan menanti anda!

23. Kebebasan tidak pernah wujud dalam kamus hidup rakyat Korea Utara. Karier anda akan ditentukan oleh pemerintah dalam kebanyakan waktu. Berimpian untuk menjadi penulis novel seperti saya, atau untuk menjadi ahli perniagaan hampir tidak wujud dalam hidup mereka. Bahkan, untuk melancong ke negeri lain di dalam Korea Utara juga dikawal oleh kerajaan. Anda perlu memiliki “travel pass” untuk membolehkan anda menaiki kereta api lama di Korea Utara, singgah ke negeri yang lain.

24. Namun, kebanyakan kesedaran mula timbul dalam diri kebanyakan rakyat Korea Utara ketika Kebuluran Besar melanda Korea Utara pada 1994–1998. Selepas kejatuhan Soviet dan kebanyakan negara komunis, ekonomi Korea Utara terus runtuh kerana hilang kebergantungan pada Soviet. Bekalan makanan semakin berkurangan dan akhirnya kebuluran meletus. Dikatakan bahawa jumlah kematian mencecah daripada 350, 000 sehingga 3.5 juta orang kerana kekurangan zat makanan, memaksa negara lain dan PBB untuk membantu kerajaan Korea Utara yang jelas tidak mampu menangani keruntuhan ekonomi tersebut.

25. Namun, ternyata kebuluran yang memakan jutaan nyawa tersebut pun tidak mampu menyedarkan majoriti rakyat Korea Utara, untuk menggulingkan rejim yang paling diktator di dunia. Bahkan kesempatan yang wujud diambil alih pula oleh Dinasti Kim untuk mencipta propaganda bahawa USA dan Korea Selatan yang bertanggungjawab ke atas Kebuluran Besar tersebut, dan menyeru setiap rakyat Korea Utara untuk berdiri di belakang Dinasti Kim. Ironinya, USA dan Korea Selatan adalah penyumbang bantuan makanan ketika Kebuluran Besar ini berlaku.

Bacaan Lanjut:

1. Hyeonseo Lee & David John. (2015) The Girl With Seven Names: A North Korean Defector’s Story.

2. Park, Yeonmi & Maryanne Vollers. (2015) In Order to Live: A North Korean Girl’s Journey to Freedom.


Salleh Kamil: Supervillain Paling Agung Sejarah Melayu

Suara dan gayanya memang cukup dikenali. Dia sering membawa peranan antagonis dalam filem-filem terbitan studio Jalan Ampas pada tahun 1950-an dan 1960-an. Inilah Salleh Kamil, “supervillain” paling agung dalam sejarah perfileman Melayu.

Salleh Kamil atau nama sebenarnya Salleh bin Abdullah dilahirkan pada 24 April 1924 di Singapura. Sebelum menjadi pelakon filem, beliau bekerja sebagai pemandu teksi untuk mencari nafkah kehidupan.

Dia sering menghantar orang ke studio Jalan Ampas. Penumpang teksinya terdiri daripada pelakon-pelakon yang bekerja di studio itu. Salah seorang yang kerap menjadi penumpangnya ialah P. Ramlee yang pada ketika itu tengah naik sebagai penyanyi dan pelakon.

Setiap kali menghantar P. Ramlee, Salleh akan mengambil kesempatan untuk berbual tentang bekerja sebagai pelakon. Lama kelamaan, minatnya untuk berlakon itu timbul. Pada tahun 1951, Salleh memberanikan diri untuk pergi screen test dan nasib menyebelahi dirinya.

Salleh diterima berlakon tapi dengan syarat dia perlu menukar namanya kerana di studio ketika itu sudah ada pelakon tambahan bernama Salleh Abdullah. Pihak studio mencadangkan agar dia menggunakan nama “Salleh Kamil” sebagai nama komersialnya.

Kali pertama Salleh Kamil muncul di layar perak ialah menerusi filem Penghidupan (1951) sebagai watak penari tanpa dialog. Selepas berlakon dalam beberapa buah filem, Salleh mula diberi peranan sebagai watak jahat.

Awal tahun 1950-an tu pelakon berwatak jahat belum ramai. Yang selalu berlakon watak jahat di studio Jalan Ampas ketika itu ialah A. Rahim dan Nordin Ahmad.

Ketika P. Ramlee diangkat menjadi pengarah pada tahun 1955, dia telah memilih Salleh Kamil sebagai watak jahat utama kepada Salleh Kamil untuk filem Penarek Becha.

Pemilihan itu sudah kena pada tempatnya kerana Salleh Kamil berjaya membawa peranan sebagai Ghazali itu dengan sangat baik sehingga membuatkan penonton meluat kepadanya.

Menerusi filem Penarek Becha, Salleh Kamil telah berjaya mendapat Anugerah Seniman Pembantu Terbaik melalui satu pertandingan yang dianjurkan oleh Utusan Filem dan Sport, salah satu akhbar terbesar di Tanah Melayu pada tahun 1955. Ala-ala ABPBH jugalah anugerah ni.

Setelah memenangi anugerah itu, nama Salleh Ghani menjadi semakin popular dan menjadi rebutan pengarah di studio Jalan Ampas untuk melakonkan watak jahat dalam filem mereka.

Setiap kali ditanya rahsia kejayaannya sebagai pelakon watak jahat, Salleh Kamil akan memberi penghargaan kepada P. Ramlee yang dianggapnya sebagai orang yang bertanggungjawab menaikkan namanya.

Komen Salleh Kamil terhadap berlakon sebagai penjahat dalam filem: “Hebat juga menjadi orang jahat ini. Peminat bukan sahaja mencemuh, ada juga yang meludah jika bertemu. Tetapi saya puas kerana watak itu berkesan.”

Sebagai pelakon berwatak jahat, Salleh Kamil dibayar $350 sebulan. Selain daripada berlakon, dia juga turut menyumbang ilmu lakonannya dan sering menjadi penasihat babak pergaduhan kepada pelakon-pelakon lain seperti Jins Shamsudin, Aziz Jaafar dan Ahmad Mahmood.

Falsafah lakonan Salleh Kamil: “Untuk menimbulkan watak jahat di dalam lakonan bukanlah dibentuk dalam chorak air muka garang, perchakapan kasar dan pergerakan ganas. Ada tempatnya watak jahat dapat diperlihatkan dalam chara lemah lembut tetapi mampu menimbulkan kesan buruk”.

Ketika dipilih untuk berlakon dalam filem 3 Abdul, P. Ramlee telah mengubah sedikit peranan jahat Salleh Kamil. Walaupun masih berperanan jahat tetapi diselitkan juga elemen komedi pada watak Kassim Patolan, tuan penasihat 25%.

Salleh Kamil sangat gembira berlakon dalam filem 3 Abdul kerana ia memberi satu kelainan kepada watak jahat yang sering dibawa olehnya. Kata Salleh Kamil: “Menjadi seorang pelakon bukanlah semata-mata tergantung kepada bakat, tetapi perlu mendalami kepada tugas lakonan”.

Sepanjang kariernya sebagai pelakon, Salleh Kamil telah berlakon lebih daripada 40 buah filem. Antara filem-filem lakonan Salleh Kamil:

Apabila studio Jalan Ampas ditutup pada tahun 1967, Salleh Kamil memilih untuk terus bersara daripada berlakon. Dia meneruskan kehidupannya dengan kembali membawa teksi. Apabila ditanya tentang soal ini, Salleh Kamil jawab: “Nak cari makan. Apa nak dimalukan?”

Dalam kebanyakan watak jahat yang dilakonkan oleh Salleh Kamil, yang paling meninggalkan kesan pada dirinya ialah ketika berlakon dalam filem Isi Neraka pada tahun 1960. Anda boleh baca kisahnya di sini: https://www.thepatriots.asia/salleh-kamil-menggigil-selepas-lafas-dialog-dalam-isi-neraka/

Salleh Kamil telah menghembuskan nafasnya yang terakhir di Singapura pada 4 Julai 1998 ketika berusia 74 tahun. 4 Julai lepas, genap 23 tahun pemergian Salleh Kamil ke Rahmatullah.

Al Fatihah buat rohnya.


Asal Usul Nama Jawatan Siak Di Masjid

Tiga jawatan yang sangat penting dalam institusi masjid ialah Imam, Bilal dan Siak. Jika jawatan Bilal iaitu muazzin diambil sempena nama sahabat Nabi, maka dari mana pula datangnya nama Siak (penjaga dan pembersih masjid)?

Jika orang Aceh menyebut perkataan Syeikh sebagai Syiah (sebutannya Shiyah), orang Minang zaman dulu pula menyebut perkataan Syeikh dengan sebutan Siak. Maka Siak itu bermaksud orang yang alim dalam ilmu agama.

Di samping itu, para pelajar yang menuntut ilmu agama di pondok yang disebut surau di Tanah Minang pula dipanggil dengan gelaran Urang Siak (Orang Syeikh). Antara amalan yang diterapkan oleh para guru kepada Urang Siak ialah membersihkan dan merapikan masjid-masjid dan surau-surau di Tanah Minang.

Amalan berkhidmat kepada Rumah Allah ini diterapkan sebagai pendidikan tasawuf ke atas Urang-urang Siak (pelajar-pelajar) iaitu untuk membersihkan hati-hati mereka. Ini kerana ulama-ulama yang mengajar di surau-surau di Tanah Minang juga adalah guru-guru tarekat.

Akhirnya, amalan membersihkan masjid-masjid dan surau-surau menjadi sangat sinonim dengan golongan Urang Siak ini. Maka setelah itu, mana-mana orang yang dipertanggung jawabkan membersih dan menjaga masjid turut mendapat gelaran Siak.

Gelaran Siak bagi orang yang ditugaskan membersihkan dan menjaga masjid kemudiannya masyhur dan tersebar hingga ke Semenanjung Tanah Melayu. Ini tidak menghairankan memandangkan ramai orang dari Tanah Minang yang berhijrah ke Semenanjung.

Gambar – Makam Siak Lengeh (Syeikh Lengeh), ulama dari Padang Panjang, Tanah Minang yang terawal membawa dakwah Islam di Kerinci (abad ke-15).

– Surau (pondok) di Lubuk Bauk, Sumatera Barat. Prof Hamka semasa kecil pernah belajar di sini.


Kembara Mengimbau Tragedi Tsunami Acheh

Kembara saya kali ini ke Bumi Serambi Mekah, Aceh ditemani sahabat-sahabat sepengajian ketika di universiti dahulu. Kembali kali ini seperti trip reunion, di mana kami bertemu semula di bumi bersejarah Aceh Darussalam, yang kaya dengan tradisi islam dan nusantara, keramahan dan kejujuran warganya serta keindahan alam yang mempesona.

Aceh bukanlah asing bagi masyarakat Malaysia, wilayah ini merupakan salah satu daripada wilayah istimewa dalam negara Indonesia yang terletak di utara Kepulauan Sumatera. Banda utama bagi provinsi Aceh ialah Banda Aceh. Selain itu, Aceh juga berdekatan dengan pulau-pulau Andaman dan Nicobar, India dimana ianya hanya dipisahkan oleh Laut Andaman. Terdapat 10 kumpulan etnik di wilayah ini di mana suku Aceh mewakili 80 hingga 90% daripada jumlah populasi.

Aceh dikenali umum sebagai wilayah yang mana bermulanya penyebaran Islam di Indonesia dan telah memainkan peranan penting sebagai pusat penyebaran agama Islam di Asia Tenggara. Dipercayai, agama islam telah tiba di Aceh sekitar tahun 1250 masihi dan pada awal tahun 1700, Kerajaan Aceh tersohor sebagai kerajaan yang kaya, berkuasa dan berdaulat di sekitar Selat Melaka.

Hari Pertama

Perjalanan kami ke Banda Aceh bermula dari Lapangan Terbang Antarabangsa Kuala Lumpur dan telah mengambil masa selama 1 jam 40 minit. Alhamdulilah, kami selamat sampai di Lapangan Terbang Antarabangsa Sultan Iskandar Muda, Banda Aceh pada pukul 8.25 pagi, waktu tempatan. Senibina lapangan terbang ini mempunyai kubah, memaparkan pengaruh Islam yang tebal dalam masyarakat Aceh.

Sepanjang di Banda Aceh, kami telah menyewa sebuah kereta Avanza beserta dengan supir (pemandu) untuk membawa kami mengelilingi Banda Aceh. Agenda pertama kami di bumi Aceh ialah menikmati sarapan pagi dan makanan pertama yang masuk perut kami adalah nasi lemak Aceh. Nasi lemak Aceh berbeza dengan nasi lemak di Malaysia. Jangan terkejut ye. Kalau nak rasa, boleh lah berpetualang ke Aceh. Selepas menikmati makan pagi, kami memulakan kembara kami mengimbau tragedi tsunami yang berlaku pada 26 Disember 2004.

Tempat pertama kami yang kami lawati ialah Kuburan Masal Siron yang mana merupakan salah satu monumen tsunami yang telah diwartakan oleh kerajaan Indonesia sebagai memperingati kejadian tsunami yang telah melanda Aceh kira kira 12 tahun yang lepas. Di kawasan perkuburan ini sahaja, seramai 46,718 mangsa korban Tsunami telah dikebumikan. Kawasan perkuburan ini sangat luas dan tidak mempunyai batu nisan. Disebabkan jumlah kematian yang tinggi dan mayat yang semakin membusuk, kerajaan membuat keputusan untuk mengebumikan mereka di dalam liang-liang lahad yang besar. Al-fatihah untuk semua mangsa korban tsunami Aceh.

Selepas itu, kami berkunjung pula ke Muzium Tsunami. Apabila kami masuk ke muzium ini, kami berasa sebak, seakan-seakan mengajak kami mengimbau kejadian tsunami yang telah meragut hampir 200 ribu orang di Aceh sahaja. Pelbagai lukisan dan grafik yang memaparkan detik-detik cemas ketika berlakunya tsunami.

Di dalam satu bilik, terdapat senarai nama mangsa yang terkorban yang diletakkan di dinding dan di bahagian atas sekali, tertera kalimah Allah, yang membawa makna semua manusia akhirnya kembali kepada pencipta mereka. Selain itu, terdapat pameran yang menunjukkan bantuan-bantuan kemanusiaan yang diterima oleh Indonesia daripada negara-negara luar.

Yang pastinya, Malaysia selaku jiran tetangga terdekat dengan Aceh, Indonesia, merupakan antara negara-negara awal yang telah menghantar bantuan kecemasan bagi membantu mangsa disini selain terlibat aktif dengan pembinaan semula Aceh pasca tsunami. Kebetulan kami datang pada hari sabtu, oleh itu ramai rakyat tempatan yang datang melawat termasuk kumpulan-kumpulan kecil dari Malaysia.

Kemudian, kami berkunjung pula Kapal PLTD Apung, iaitu sebuah kapal generator eletrik yang terdampar dibawa arus tsunami sejauh dari 2.5 km dari lokasi asal iaitu di Pelabuhan Ulee Lheuh. Kapal ini ketika ini merupakan “objek hidup” tanda keganasan tsunami yang telah membadai rumah-rumah, kapal-kapal hingga hancur dan lebur.

Kami juga melawat Kapal Di Atas Rumah, Lampulo. Sebelum kejadian tsunami, kapal ini berada di limbungan Lampulo, namun disebabkan ombak besar tsunami, kapal ini telah diseret oleh arus deras dan terdampar di atas rumah milik keluarga Misbah. Hikmahnya, seramai 56 orang telah terselamat kerana sempat menyelamatkan diri di atas bot ketika kejadian tsunami.

Kami menuju lokasi seterusnya iaitu Masjid Rahmatullah, yang terletak di Lampuuk iaitu kira-kira 40 minit dari Banda Aceh. Masjid ini terletak kira kira 400 meter dari kawasan pantai, tetapi terselamat ketika badai tsunami menerpa 12 tahun yang lepas. Masjid ini hanya satu-satunya bangunan yang berdiri kukuh, saat semua rumah-rumah, bangunan kedai dan lain-lain hancur musnah sekelip mata dibawa arus. Kuasa Allah membuktikan segala-galanya.

Selepas menunaikan solat Zuhur, kami disapa oleh seorang warga tempatan iaitu Bapak Sulaiman, yang merupakan imam Masjid Rahmatullah yang terselamat semasa kejadian tsunami. Beliau telah menawarkan diri untuk berkongsi pengalaman tentang kejadian tsunami yang menimpa penduduk kampung di situ. Menurut beliau, ketika kejadian tsunami, ombak tsunami sangat tinggi hingga hampir-hampir melepasi kubah masjid. Beliau sendiri telah di bawa arus deras tsunami bersama-sama dengan ratusan mayat manusia, haiwan serta sampah sarap seperti kayu dan banyak lagi.

Setelah berjam-jam di dalam air, beliau terselamat setelah berpaut pada kayu yang besar dan diselamatkan oleh pasukan penyelamat kemudiannya. Perasaan sedikit sebak apabila Imam Sulaiman memberitahu kami yang anak perempuan serta isterinya tidak dijumpai dan hilang hingga ke hari ini. Masjid Rahmatullah ini juga mengalami kerosakan kecil dan telah dibaiki dan di baik pulih dengan bantuan kerajaan Turki.

Lawatan kami di sekitar Banda Acheh berakhir pada pukul 3.30 petang. Kami singgah sebentar di warung makanan di tepi jalan untuk menikmati Mee Aceh. Mee Aceh merupakan antara menu terkenal disini, agak sedap rasanya dan sekiranya saudara-saudari bertandang ke sini, jangan melepaskan peluang merasa Mee Aceh ye.

Kemudian kami menuju ke Pelabuhan Ulee Lheuh untuk perjalanan ke Pulau Sabang pada pukul 4.00 petang.  Apabila sampai di Pelabuhan Bulohan (Pulau Sabang), kami disambut pemilik hotel tempat kami menginap selama 2 hari disini. Kami menaiki kereta beliau untuk ke Iboih, iaitu lokasi pelancongan utama di Pulau Sabang, di mana perjalanan kami mengambil masa selama 45 minit. Sepanjang perjalanan, beliau bercerita mengenai Pulau Sabang yang merupakan kawasan paling utara di negara Indonesia.

Hari Ke-2

Untuk hari kedua ini, kami mahu menjelajah keindahan Pulau Sabang, yang juga dikenali dengan nama Pulau Weh. Oleh itu, kami ber snorkelling di Pulau Rubiah yang terletak hanya 300-400 m dari Pantai Iboih. Keindahan Pulau Sabang ini masih terpelihara dan kebetulan ketika kami membuat aktiviti snorkelling cuaca disini mendung, memang sesuai untuk melihat keindahan alam bawah air Pulau Rubiah ini. Kami berpendapat, setelah beberapa kali ke pulau-pulau lain di Malaysia, Thailand dan Indonesia, Pulau Rubiah ini merupakan antara lokasi snorkelling dan diving yang tidak akan menghampakan anda. Tak percaya? boleh datang ke sini nanti. Sekiranya bernasib baik, ikan lumba-lumba akan turun bermain-main di sekitar pulau menurut penduduk tempatan.

Selepas aktiviti snorkelling, kami menyewa motorsikal untuk menjelajah Pulau Sabang. Ada beberapa tempat yang kami sempat lawati memandangkan hari sudah petang. Kami menuju ke Kilometer Nol (Nol bermaksud kosong), yang terletak 8km dari Iboih. Jalan menuju ke Kilometer Nol ketika ini sedang dilebarkan bagi memberi keselesaan kepada pengunjung memandangkan jumlah pelancong yang datang ke sini semakin meningkat. Kilometer Nol juga sangat signifikan kerana disini merupakan permulaan kilometer bagi negara Indonesia dan terletak berdekatan dengan laut Andaman.

Kemudian, kami menuju pula ke lokasi wisata alam, Gua Sarang yang terletak di pinggir laut. Untuk ke Gua Sarang, kami meneruni cerun bukit untuk sampai ke kawasan pintu gua yang terletak di tepi laut. Keindahan kawasan sekitar Gua Sarang memang menakjubkan dengan air laut yang kehijauan. SubhanaAllah. Agak semput dan gigih juga untuk kami naik semula ke atas bukit. Selain itu, di Pulau Sabang juga terdapat banyak lagi tempat-tempat menarik yang lain, namun tidak sempat kami lawati kerana kesuntukan masa. Kami menamatkan hari ke-2 dengan menikmati pemandangan matahari terbenam di Pantai Pasir Putih.

Hari Ke-3

Hari ke-3, pagi-pagi lagi kami sudah bersarapan dan berjalan kaki di sekitar Iboih memandangkan pukul 12.30 tengahari nanti kami perlu ke Pelabuhan Balohan untuk pulang semula ke Banda Aceh dengan kapal cepat (feri ekspres).

Kami tiba di Banda Aceh pada pukul 4.00 petang. Pak supir menjemput kami untuk di hantar ke sebuah hotel, di mana kami menginap semalaman sebelum pulang ke tanah air esok. Kami memilih hotel ini kerana terletak di tengah-tengah kawasan bandar, berdekatan dengan Pasar Aceh dan juga Masjid Baiturrahman. Disebabkan kelaparan, kami mencari kedai makan yang berdekatan dengan masjid dan terus menunaikan solat d selepas itu. Masjid Raya Baiturrahman merupakan masjid utama di provinsi Aceh.

Mengikut sejarah, masjid ini telah dibina pada tahun 1612 oleh Sultan Iskandar Muda Mahkota Alam yang merupakan antara sultan agung dalam sejarah Aceh. Ketika ini, kawasan masjid Baiturrahman sedang dalam pembinaan untuk pembesaran kawasan masjid dan dimana akan diletakkan payung besar seperti di Masjid Nabawi, Madinah. Kebetulan semasa kami solat, masjid dipenuhi oleh kumpulan kecil kanak-kanak seperti sedang mengikuti kelas KAFA.

Selesai solat, kami berjalan kaki sekitar Pasar Aceh unrtuk mencari sedikit ole-ole untuk dibawa pulang ke tanah air. Antara cenderahati yang wajib di beli apabila ke Banda Aceh ialah kopi kerana dikatakan antara yang terkenal di dunia.

Hari ke 4

Hari ini merupakan hari terakhir kami di bumi Aceh ini. 4 hari di bumi Aceh, banyak yang kami pelajari. Kejadian tsunami besar 12 tahun yang lepas bukan hanya meninggalkan parut dalam pada warga Aceh, juga membawa sedikit rahmat setelah keamanan dicapai antara kerajaan pusat Indonesia dengan Gerakan Aceh Medeka (GAM). Kesempatan bertemu dengan warga juga memberi kesempatan kepada kami mendengar cerita-cerita kebesaran Tuhan selain melawat Pulau Sabang yang masih terpelihara keindahan alamnya.

Selain itu, kami juga berbual mesra bersama warga tempatan disini dan kami dapati bahasa pertuturan mereka seperti bahasa melayu Malaysia, jadi mudah untuk difahami, malah warga nya sangat mesra. Antara perkara menarik yang saya dapati juga, ialah banyak sekali masjid yang dibina dengan kubah-kubah yang besar dan cantik, melambangkan pengaruh islam yang kuat berakar dalam warga tempatan. Sebagaimana yang diketahui, Aceh juga merupakan satu-satunya wilayah/negeri di Indonesia yang mempraktikkan hukuk-hukum syariah dalam kalangan warganya.

Pengembaraan kami kali ini bukan seperti kembara yang lepas, ada sedikit hikmah dan tauladan yang kami bawa bersama, ada memori yang kami rakam.

Selamat tinggal bumi Aceh. Inshaa Allah, bisa ketemu lagi!

Nota: Gambar semua, hak milik saya


Laksamana Cheng Ho: Pengembara Lautan Agung Muslim

Antara
asas awal kepada kegemilangan Kesultanan Melayu Melaka ialah hubungan
diplomatik yang dijalin dengan China. Ini tercapai menerusi penerimaan
rombongan China diketuai Laksamana Yin Ching dan kemudiannya di bawah pimpinan Laksamana
Cheng Ho atau Zheng He. Cheng Ho bukan sekadar seorang pelayar yang hebat
tetapi juga dianggap wira rakyat bagi rakyat China. Tetapi siapa Cheng Ho pada
pandangan sejarah.

Latar belakang

Cheng Ho dilahirkan pada tahun 1371 di bandar Jinning, Yunnan. Nama sebenar beliau ialah Ma He yang menunjukkan asal-usulnya sebagai seorang Muslim dari etnik Hui memandangkan Ma merujuk kepada nama Muhammad dalam versi China. Moyangnya Sayyid Ajjal Shams al-Din Omar merupakan Gabenor Yunnan semasa era awal pemerintahan Dinasti Yuan. Kedua-dua datuk dan bapanya memegang gelaran Hajji, sekaligus mendedahkan kedua-duanya pernah berangkat ke Baitullah untuk menunaikan fardu haji. Bapanya, Ma Hajji terus setia dengan Dinasti Yuan walaupun situasi menyaksikan pemberontak Ming sudah mula menguasai sebahagian besar China.

Pada musim luruh 1381, pihak Ming menyerang Yunnan yang ketika itu diperintah Putera Basalawarmi yang berdarah Mongol. Yunnan jatuh ke tangan pemberontak dengan Ma Hajji terbunuh di medan pertempuran. Pada tahun itu juga, Cheng Ho ditangkap dan dikasi semasa berusia 10 tahun agar boleh berkhidmat sebagai seorang sida di Beiping (kini Beijing). Semasa di sinilah, beliau berkhidmat dalam isi rumah Putera Zhu Di yang juga bakal maharaja Yongle. Semasa di istana, beliau mencapai ketinggian 182 cm dan mempunyai suara yang kuat seperti loceng yang besar. Cheng Ho juga mahir berlawan dan taktik ketenteraan serta mengkaji Confucius dan Mencius. Ini menjadikannya sebagai orang kepercayaan utama baginda.

Zhu Di/Yongle

Selepas pengasas dinasti dan maharaja pertama Dinasti Ming, Hongwu mangkat pada tahun 1398, takhta diisi oleh cucundanya, Zhu Yunwen yang juga anak saudara Zhu Di. Bagaimanapun, itu mengundang rasa kurang senang baginda terhadap anak saudaranya yang kini bergelar Maharaja Jianwen. Akibatnya, satu kempen dilancarkan pada tahun 1399 untuk menggulingkan Jianwen dengan Cheng Ho merupakan sebahagian daripada orang kepercayaannya. Menjelang tahun 1402, Zhu Di berjaya menakluk Nanjing dan berjaya menewaskan pasukan Jianwen sekaligus membolehkannya bergelar Maharaja Yongle.

Tidak diketahui apa nasib yang menimpa Jianwen di mana ada berpandangan baginda mati dalam kebakaran istana. Sementara satu lagi teori mengatakan Jianwen terselamat dan meneruskan kehidupan sebagai sami Buddha.

Bagi membalas jasa semua yang terlibat, mereka diberi anugerah termasuk Cheng Ho. Nama asalnya Ma He digantikan nama kehormat Zheng He dan beliau turut dikurniakan sebuah rumah besar di Nanjing. Tetapi harga penguasaan takhta Yongle amat mahal. Bagi kebanyakan cendekiawan Confucius, apa yang dilakukannya itu salah kerana takhta hanya diwarisi oleh putera sulung raja dan keturunannya sedangkan Yongle merupakan putera keempat Hongwu. Ini menyebabkan baginda terus bergantung kepada kumpulan sida yang dipercayainya termasuk Cheng Ho sendiri.

Sedar satu-satunya cara untuk menunjukkan pemerintahannya diiktiraf ialah pengiktirafan dari pemerintah-pemerintah luar, maka Yongle mengadakan ekspedisi diplomatik ke negara-negara luar dan memberi kepercayaan kepada Cheng Ho mengetuainya. Apabila pemerintah-pemerintah luar menghantar hadiah kepada maharaja-maharaja China, ia bertujuan untuk mendapatkan perlindungan atau kebenaran untuk berdagang di China. Walaupun hantaran sebegini tidaklah bernilai berbanding hadiah yang dikurniakan baginda, ia menunjukkan bahawa maharaja China merupakan pemerintah yang paling berkuasa di dunia. Walaupun sistem ini tidak diamalkan semasa Dinasti Yuan, Yongle melihat sistem ini cara terbaik untuk meyakinkan pegawai-pegawai istana bahawa baginda selayaknya berada di takhta. Ada juga berpandangan ekspedisi ini merupakan cara halus untuk memburu anak saudaranya, Jianwen yang dikatakan melarikan diri ke luar China tetapi tidak dipersetujui oleh ramai cendekiawan dan sejarawan.

Ekspedisi
ini dikatakan sudah bermula pada tahun 1404 dan terdiri daripada 317 kapal
termasuk 62 baochuan, kapal yang terbesar di dunia pada ketika itu. Jong-jong
China ini digelar kapal harta karun dengan panjang 55 meter dan 8.5 meter lebar
(ukuran sebenar kapal masih menjadi perdebatan dalam kalangan sejarawan).
Jong-jong yang menjadi sebahagian daripada armada laut Dinasti Ming ini dilihat
tidaklah jauh berbeza dengan kapal-kapal yang disaksikan oleh Ibnu Battuta
semasa berada di China dan ini dicatatkan dalam kitab Rihlahnya.

Kebanyakan kapal dibina di limbungan kapal di Nanjing dan dilengkapi pelbagai inovasi menarik seperti ruang kedap air dan kompas magnetik. Kapal-kapal diisi dengan bekalan air bersih, makanan dan barangan mewah Dinasti Ming dengan tujuan menarik perhatian pemerintah-pemerintah tempatan tentang kekayaan dinasti berkenaan dan mendorong mereka menghantar sebahagian daripada hasil mereka sebagai hadiah kepada maharaja. Antara komoditi mewah yang dibawa ialah teh, barangan emas dan perak, tekstil dan tembikar. Kapal sebegini boleh membawa ramai krew antara 20,000 hingga 32,000 orang dan ini pada ekspedisi pertama. Mereka terdiri daripada tukang tilik, diplomat, tabib dan tentera serta dilengkapi kelengkapan pertahanan seperti meriam sekaligus membolehkan mereka mempertahankan diri sekiranya perlu.

Ekspedisi perlayaran

Untuk tiga ekspedisi pertama Cheng Ho iaitu pada tahun 1404, 1408 dan 1409, mereka berlayar mengikut laluan perdagangan utama ketika itu. Tiga ekspedisi ini menyaksikan beliau dan armadanya berlayar dari Vietnam hingga ke Kepulauan Nusantara sebelum merentasi timur Lautan Hindi untuk sampai di India dan Sri Lanka. Setiap kali tiba, Cheng Ho membawa mesej keamanan dan hasrat China mengadakan hubungan diplomatik dengan kerajaan-kerajaan berkenaan. Bagi mengukuhkan lagi hubungan, beliau turut membawa hadiah-hadiah dan menjemput pemerintah tempatan atau mengutus seorang duta menghadap Maharaja Yongle.

Ramai pemerintah mengambil peluang berbuat demikian dan utusan-utusan ini kemudiannya dibawa ke China semasa dalam perjalanan pulang mereka. Namun, ada juga yang enggan berbuat demikian seperti kes pemerintah kerajaan Kotte di Sri Lanka, Alakesvara. Raja Alakesvara menolak kehadiran armada Ming di kawasan perairannya dan ini membawa kepada aktiviti lanun dan keganasan di perairan kerajaan berkenaan. Berang dengan tindakan baginda, Cheng Ho bersama 2,000 tentera menyerang Kotte dan berjaya menawan Alakesvara, kaum kerabatnya dan pegawai-pegawai istana. Walaupun tentera Kotte cuba bangkit merampas semula ibu kota mereka, semua cubaan berjaya dinafikan oleh tentera China.

Selepas
dibawa pulang ke China pada tahun 1411, Raja Kotte itu dipersembahkan di
hadapan Maharaja Yongle. Maharaja Dinasti Ming itu memutuskan untuk membebaskan
Alakesvara dan membenarkannya pulang ke Sri Lanka. Pada masa sama,
Parakramabahu VI ditabalkan sebagai pemerintah Kotte yang baru dengan sokongan
China sekaligus memulihkan kembali hubungan kedua-dua kerajaan. Penabalan
Parakramabahu VI juga turut membawa kepada kestabilan dan kegemilangan kepada
kerajaan itu selama lebih 50 tahun.

Selain berurusan dengan pemerintah tempatan, adakalanya ekspedisi turut berhadapan masalah dengan lanun seperti kes Chen Zuyi. Ini dihadapi oleh Cheng Ho semasa ekspedisi perlayaran keduanya di mana Zuyi mencetuskan huru-hara di Palembang yang ketika itu merupakan sebahagian dari jajahan kerajaan Majapahit. Selepas mendapat tahu apa yang berlaku dari wakil Majapahit berdarah Hui, Shi Jinqing, armada Ming dan armada lanun pimpinan Zuyi bertembung di Palembang pada tahun 1407. Pertempuran laut itu menyaksikan angkatan lanun Zuyi musnah sama sekali dengan 5,000 lanun terbunuh, 10 kapal mereka musnah dan tujuh lagi ditawan armada laut Ming.

Ketua lanun itu bersama beberapa orangnya kemudian dibawa pulang ke China dengan mereka semua dihukum mati atas titah Maharaja Yongle pada Oktober 1407. Baginda turut memberi kurnia ganjaran kepada kru armada yang bertanggungjawab menewaskan lanun yang bermaharajalela di Selat Melaka. Bagi Shi Jinqing pula, beliau dilantik sebagai pengawal keamanan di Palembang sebagai menghargai bantuan yang dihulurkan semasa Pertempuran Palembang. Perlantikan ini turut memudahkan urusan perdagangan China sekiranya mereka berlabuh di situ.

Untuk ekspedisi keempat, perlayaran pada tahun 1413 menyaksikannya berlayar ke India tetapi tumpuan dihalakan pada bahagian selatan. Perlayaran ini menyaksikan armada Cheng Ho singgah di Calicut, Cochin dan Maldives. Perlayaran kemudiannya diteruskan ke Laut Arab di mana armada Ming singgah di Hormuz, Aden dan Jeddah. Di Jeddah, Cheng Ho membenarkan sekumpulan krunya yang beragama Islam turun dan meneruskan perjalanan ke Makkah untuk menunaikan fardu haji. Dalam ekspedisi keempat ini, 19 pemerintah tempatan menghantar duta dan hadiah kepada Maharaja Yongle.

Ekspedisi ini juga bertanggungjawab memulihkan kembali kedudukan seorang raja kerajaan Semudera (berkemungkinan Samudra Pasai) bernama Zainal Abidin selepas takhtanya dirampas oleh adindanya, Sekandar. Walaupun angkatan Sekandar cuba menewaskan tentera Ming tetapi cubaan tersebut gagal dan baginda kembali naik sebagai pemerintah di situ. Sekandar kemudiannya dibawa pulang ke China sebelum dihukum mati di khalayak ramai. Sementara Sultan Zainal Abidin yang terhutang budi dengan bantuan armada Cheng Ho mengirim hadiah kepada Maharaja Yongle sebagai tanda persahabatan.

Bagi ekspedisi perlayaran kelima dan keenam, armada laut Ming berlayar sehingga ke benua Afrika dengan mereka mendarat di Mogadishu, Mombasa dan Malindi (kesemuanya berada di timur pesisir laut Afrika). Apabila Cheng Ho mendarat di situ, ia menjadikan beliau orang pertama yang mendarat di kawasan pesisir pantai Swahili. Pemerintah-pemerintah ini menghantar hadiah dan misi diplomatik masing-masing ke China. Antara hadiah yang dianggap pelik bin ajaib oleh Maharaja Yongle yang dibawa armada ini ialah zirafah (dianggap qilin iaitu sejenis unikorn China yang membawa pentanda nasib baik), singa, burung unta dan kuda belang. Selain itu, Cheng Ho turut membawa permata berharga, rempah-ratus, ubat-ubatan dan maklumat berkenaan budaya dan orang asing semasa dalam perlayaran.

Sebaik
pulang dari perlayaran keenam, Cheng Ho diberitahu rakan baiknya Maharaja
Yongle mangkat pada tahun 1424 dan digantikan oleh puteranya, Zhu Gaozhi yang
bergelar Maharaja Hongxi. Semasa pemerintahannya selama sembilan bulan, baginda
mengarahkan semua bentuk ekspedisi perlayaran Ming dihentikan dan dana
perlayaran disalurkan kepada mengukuhkan pertahanan negara dari ancaman Mongol
serta penduduk-penduduk di wilayah yang dilanda kebuluran. Namun selepas
baginda mangkat pada tahun 1426, Maharaja Xuande yang menggantikan ayahandanya
itu mengambil keputusan meneruskan semula ekspedisi perlayaran yang dihentikan
semasa era Hongxi.

Ekspedisi
terakhir ini menyaksikan armada kembali berlayar dari Kepulauan Nusantara
hinggalah ke Semenanjung Tanah Arab dan Afrika. Antara tempat yang disinggahi
ialah Melaka, Surabaya, Palembang, Sri Lanka, Calicut dan Hormuz. Perlayaran
yang bermula pada tahun 1431 ini berakhir pada tahun 1433 dengan armada membawa
11 duta asing mengadap Maharaja Xuande. Antara pemerintah yang mengirim duta
mereka ialah Sultan Zainal Abidin (Semudera), Raja Parakramabahu VI (Kotte) dan
Raja Saifuddin (Hormuz).

‘Perginya seorang laksamana’

Tidak diketahui tahun sebenar Cheng Ho meninggal dunia. Ada yang mengatakan beliau kembali ke hadrat Ilahi pada tahun 1433 sebelum atau selepas perlayaran ketujuhnya. Ada pula yang berpandangan Cheng Ho kembali berkhidmat sebagai pelindung kota Nanjing dan mati pada tahun 1435. Tetapi jika menurut keterangan penduduk bahawa makamnya di Nanjing itu kosong, ini bermakna beliau kembali ke hadrat Ilahi semasa dalam perjalanan pulang pada tahun 1432 dan dikebumikan di tengah lautan.

Selepas kematian Cheng Ho, musuh-musuhnya dari kelompok cendekiawan Confucius berusaha memadam semua rekod perlayaran beliau untuk dekad-dekad berikutnya kerana bimbang projek sebegini akan dibangkitkan. Pada tahun 1477 semasa pemerintahan Maharaja Chenghua, seorang sida bertanya ke mana perginya rekod-rekod perlayaran laksamana China terkenal itu. Cendekiawan-cendekiawan ini memberitahu kebanyakan rekod tersebut hilang ditelan zaman (lebih tepat dibakar). Tetapi cubaan mereka menghilangkan nama Cheng Ho gagal kerana kisahnya dinyatakan oleh beberapa anggota ekspedisi seperti Fei Xin, Gong Zhen dan Ma Huan yang kemudiannya menyertai beberapa ekspedisi perlayaran kerajaan. Armada laut Ming ini juga turut meninggalkan batu-batu penanda di tempat-tempat yang disinggahi mereka.

RUJUKAN:

1.
Szczepanski, Kallie. (2019). Biography of Zheng He, Chinese Admiral. ThoughtCo.
https://www.thoughtco.com/zheng-he-ming-chinas-great-admiral-195236

2.
Cartwright, Mark. (2019). The Seven Voyages of Zheng He. Ancient.eu. https://www.ancient.eu/article/1334/the-seven-voyages-of-zheng-he/


‘Battlecry’ Buat Pejuang Agama, Bangsa & Tanahair

Kita berjuang melindungi hak dan kepentingan Melayu-Bumiputra bukanlah sebab nama dia ‘Melayu-Bumiputra’. Kita berjuang bukanlah sebab apa-apa parti. Kita berjuang sebab musuh-musuh menindas secara terancang dan memfokuskan hanya atas manusia-manusia dan segala kemanusiaan yang terkelompok dalam Melayu-Bumiputra.

Musuh menindas bukan sekadar ingin mencabut agama, identiti bangsa dan ‘nama’, tapi musuh ingin merampas tanahair kamu, hak-hak kamu, wang kamu, hartabenda kamu dan apa yang kamu berhak dapat dalam jaminan perlembagaan kamu. Musuh akan berusaha sedaya upaya sama ada dengan jalan depan, jalan tepi mahupun jalan belakang untuk mencabut apa yang kamu sepatutnya dapat dalam tangan kamu.

Perhatikan, siapa majoriti luar bandar? Perhatikan bagaimana belanjawan negara untuk mereka dipotong dan dirampas. Perhatikan bagaimana para petani, nelayan dan orang miskin di kalangan mereka ditindas secara senyap. Perhatikan apabila kamu mempertahankan hak kamu, kamu dituduh ‘nazi’, ‘rasis’ dan ‘teroris’ sedangkan mereka boleh pula sesuka hati dibiarkan menjahanamkan hak-hak kamu malah politikus mereka kaya-raya bergaji besar lebih dari politikus kamu semua.

Padahal mereka peruntukkan belanjawan hanya pada sesama mereka. Sekolah mereka. Perhatikan, apa jua usaha untuk memajukan negeri-negeri majoriti Melayu-Islam dan Bumiputra seperti negeri-negeri Pantai Timur dan di Borneo akan dicantas dan dibatalkan. Mengapa negeri-negeri ini susah benar untuk diwujudkan pengangkutan awam seperti jalan keretapi atau rel seperti LRT, MRT dan sebagainya? Hasilbumi seperti minyak dapat banyak dari negeri-negeri mana?

Dahulu penjajah British miskinkan kamu, diskriminasikan kamu dan kayakan mereka supaya kamu lemah sebab kamu pribumi. Sekarang cara yang sama dipakai ke atas kamu supaya kamu lemah dan miskin, supaya kamu mudah disogok dan dicucuk hidung ke sana sini demi mendapatkan $$$. Bila kamu miskin, kamu akan menjadi lemah. Kamu akan susah untuk akses kepada pendidikan. Maka kamu akan menjadi bangsat di tanahair sendiri.

Tandatangan semua petisyen untuk melindungi hak dan kepentingan kamu. Sertai semua rapat umum, perhimpunan dan acara-acara untuk menyuarakan kepentingan kamu. Kini perjuangan bukan lagi relevan untuk mempertahankan satu batang tubuh manusia yang menunggang nama ‘rakyat’ untuk mendapatkan kuasa, bukan lagi semata-mata ingin menjatuhkan satu batang tubuh sebab perbalahan kuasa, tapi kini perjuangan benar-benar berjuang untuk agama kamu, identiti kamu, setitik peluh kamu sebagai rakyat, wang dalam poket kamu yang sepatutnya kamu dapat… untuk menghidupkan keluarga kamu, anak cucu kamu.

Musuh menindas kamu sebab kamu ialah Melayu-Bumiputra. Paling sadis, musuh menindas kamu sebab majoriti kamu beragama Islam. Untuk ini, kita lawan kezaliman mereka sampai titisan darah terakhir.

~Srikandi


Bantahan Ke Atas Claim Borobudur Ialah Istana Sulaiman

Dari Surah Saba :– Jin-Jin bekerja untuk Nabi Sulaiman untuk membina bangunan-bangunan yang tinggi dan patung-patung (ayat 13)– Allah gantikan kebun kaum Saba yang ingkar dengan kebun yang ditumbuhi buah pahit (ayat 16)

Dengan memanipulasi tafsiran ayat al-Quran, golongan ini mendakwa:-1) Negeri Saba itu terletak di kawasan WonoSOBO, Jawa, Indonesia.2) Nama kerajaan Majapahit berasal dari nama buah Maja yang berasa pahit.3) Ratu Balqis itu sebenarnya Ratu Boko di Jawa yang juga menyembah matahari.4) Candi dan Patung di Jawa juga dibina oleh Jin Nabi Sulaiman.5) Perkampungan Sleman di Indonesia adalah wilayah kepunyaan Nabi Sulaiman.6) Borobudur itu Istana yang diarahkan pindah oleh Nabi Sulaiman.

Sebelum mengulas lanjut, ayuh kenali apa itu Borobudur. Borobudur ialah candi Buddha mazhab Mahayana yang terletak di Jawa Tengah, Indonesia. Borobudur adalah monumen Buddha terbesar di dunia yang dibina oleh Maharaja Samaratungga dari dinasti Sailendra sekitar tahun 750-850 Masihi.

Borobudur kemudiannya tertimbus oleh lava debu gunung berapi sekitar 1006 Masihi. Sejak itu Borobudur berhenti menjadi tempat pemujaan penganut Buddha. Dengan kedatangan Islam pada kurun ke-14, Borobudur kian terpinggir.

Tapak Borobudur ini hanya digali semula apabila Belanda datang menjajah Indonesia. Pada tahun 1968, Borobudur diwartakan sebagai salah satu keajaiban dunia dan diiktiraf sebagai Warisan Dunia UNESCO pada tahun 1991.

Hujah Balas :-1- Dalam sejarah, perkara yang paling mustahak adalah kronologi (timeline). Nabi Sulaiman hidup sekitar tahun 990 sebelum Masihi sehingga 930 sebelum Masihi. Manakala Borobudur dibina pada tahun 750 selepas Masihi. Ini bermakna, jarak waktu tersebut adalah 1680 tahun.

2- Tadi mengenai latar masa. Sekarang latar tempat pula. Kerajaan Nabi Sulaiman adalah di sekitar Palestin dan sebahagian Syria sahaja manakala kerajaan Saba milik Ratu Balqis pula terletak di Yaman. Hal ini telah disepakati oleh sejarawan Yahudi, Kristian dan Islam pada zaman silam. Ingat senang ketiga-tiga agama ini nak bersepakat dalam sesuatu perkara?

3- Binaan Borobudur adalah berteraskan ciri keJawaan serta Hindu-Buddha. Bahkan, ianya dibina khusus untuk penganut agama Buddha. Tak mungkin Nabi Sulaiman nak bina bangunan untuk Buddha sedangkan ketika itu, Buddha pun belum lahir.

4- Persamaan nama dalam MajaPAHIT, WanaSOBO, Ratu Boko, Kampung Sleman dan lain-lain tak boleh terus disamakan dengan perkara-perkara dalam Quran. Mantiq yang terlampau dangkal. Cetek sangat. Sebab ada sama ja, terus claim itu Nabi Sulaiman punya. Lagipun, persamaan bunyi itu bukan lah 100% pun. Hanya dakwaan sipi-sipi sahaja.

5- Sepatutnya, bukan Borobudur itu milik Nabi Sulaiman. Tetapi, Borobudur itulah yang meniru Sulaiman kerana Borobudur itu datang setelah zaman Nabi Sulaiman berlaku.

6- Dalam al-Quran kata, Istana Ratu Saba di Yaman dipindahkan berdekatan dengan pusat kerajaan Nabi Sulaiman di Palestin. Tapi dah kenapa pula mereka mendakwa Borobudur yang kononnya Istana Sulaiman itu di bawa ke Pulau Jawa yang semakin jauh dari pusat kerajaan Nabi Sulaiman. Lagipula, claim yang mereka lakukan tak konsisten. Istana yang mereka claim tu Nabi Sulaiman atau Ratu Saba punya?

7- Dalam Quran, disebut perihal Singgahsana. Tapi Borobudur ini candi, bukannya Singgahsana. Jauh beza fungsi antara Candi dan Singgahsana.


Kisah Cinta Abadi Tun Razak Dan Tun Rahah

Cuaca kelihatan suram dan rintik-rintik hujan mulai turun di bumi Kuala Lumpur pada 18 Disember. Hari itu, perginya seorang figura yang amat penting bagi dua tokoh negara. Tun Hajjah Rahah Binti Tan Sri Haji Mohd Noah, isteri kepada Bapa Pembangunan Negara, Tun Abdul Razak dan ibunda kepada pemimpin yang sentiasa dekat di hati rakyat, Datuk Seri Najib telah pulang ke pangkuan Illahi di sebuah hospital swasta di Kuala Lumpur.

Tun Rahah sememangnya seorang wanita yang romantis kepada suaminya dan ibu yang penyayang terhadap anaknya. Di sini, penulis hendak berkongsi detik-detik awal Tun Rahah dan Tun Razak sehinggalah berjaya mendidik anak-anak mereka dan salah seorang daripadanya memegang kerusi yang sama dipegang oleh bapanya.

Segalanya bermula pada 1951 ketika Dato Hussein Bin Mohd Taib, bapa kepada Tun Razak dimasukkan ke h0sp1tal Bangsar atas alasan kesihatan. Pada suatu hari, sahabat baik Tun Razak, Tan Sri Taib Andak telah pergi melawat bapa sahabat baiknya itu.

Dato Hussein berkata kepada Taib sudah tiba masanya Tun Razak untuk beristeri dan meminta Tan Sri Taib untuk mencarikan isteri yang sesuai untuknya. Pada ketika itu, Tun Razak bekerja sebagai Setiausaha Kerajaan Negeri Pahang.

Beberapa hari kemudian, Tan Sri Taib membawa Tun Razak ke Johor Bahru dan menuju ke Sekolah Holy Infant Jesus untuk mengambil anaknya, Kalsom. Tetapi, hasrat sebenar Tan Sri Taib ialah untuk mempertemukan Tun Razak dan Tun Rahah yang mana pada ketika itu, Tun Rahah merupakan pelajar tingkatan lima di sekolah tersebut.

Buat pengetahuan pembaca, Tun Rahah merupakan anak bongsu kepada Tan Sri Haji Mohd Noah yang merupakan Pengerusi UMNO Johor di awal penubuhannya dan merupakan Speaker Dewan Rakyat Pertama.

Perancangan Tan Sri Taib berjaya.  Selepas itu, Tan Sri Taib pergi ke rumah Tan Sri Haji Mohd Noah untuk merisik bagi pihak Tun Razak.Di rumah, apabila Tun Rahah ditunjukkan gambar Tun Razak yang kurus dan segak sambil memakai kot, Tun Rahah bersetuju untuk menjadi tunangan Tun Razak. Mereka bertunang selama 9 bulan dan hanya berjumpa beberapa kali sahaja.

Selepas 9 bulan, pada 4 September 1952, kedua-dua pasangan merpati dua sejoli ini akhirnya berkahwin dan memulakan kehidupan sebagai suami isteri. Rupa-rupanya, perkahwinan Tun Razak ini sebenarnya bukan sahaja atas kehendak bapanya, tetapi Sultan Pahang, Sultan Abu Bakar juga berkehendak supaya Tun Razak beristeri  kerana Baginda bertitah semua pegawai kerajaan seeloknya beristeri dan tidak manis jika Tun Razak, seorang Setiausaha Kerajaan Negeri tidak beristeri.

Sepanjang perkahwinan mereka, Tun Rahah menggambarkan Tun Razak sebagai suami yang penyayang, baik, tidak mudah murah dan suka berjenaka. Di dalam mana-mana majlis, Tun Rahah tetap di samping Tun Razak, tidak kira walau ke ceruk kampung sekali pun.

Walaupun Tun Razak menjawat jawatan nombor 1 dalam negara, beliau juga tidak lupa akan keluarganya. Tun Razak sering membawa keluarganya berehat di tepi pantai atau pulang ke kampung.

Sesekali, mereka juga melancong ke luar negara untuk  bercuti. Walaupun sebagai Perdana Menteri, Tun Razak sentiasa mengamalkan sikap bersederhana. Pernah semasa percutiannya ke Australia, Tun Razak meminta pegawainya untuk mencarikan hotel yang sederhana sahaja. Beliau juga mengajar Tun Rahah supaya tidak menunjuk-nunjuk atas segala hal.

Semasa Tun Razak menghidap peny4k1t leukemia pada 1975, beliau merahsiakan perkara tersebut kepada isterinya. Namun, hari demi hari, Tun Rahah mengesyaki bahawa Tun Razak sedang s4kit tetapi beliau tidak mendapat agaknya, apakah peny4k1t suaminya itu. Ketika berlepas ke London, Tun Rahah tidak mengetahui bahawa p3ny4k1t suaminya itu bertambah berat.

Pada Disember 1975, Tun Rahah bergegas ke London setelah diberitahu bahawa suaminya itu dalam keadaan tenat. Walaubagaimanapun, Datuk Seri Najib yang ketika itu belajar di London pulang ke Malaysia setelah melihat keadaan ayahnya bertambah baik.

Pada suatu hari, Tan Sri Taib Andak menziarahi Tun Razak di hospital. Tun Razak memesan kepadanya bahawa jangan diberitahu Tun Rahah bahawa beliau akan pergi.  Dua hari kemudian, Tun Razak pun akhirnya pergi buat selamanya meninggalkan isteri dan anak-anaknya.

Selepas pemergian Tun Razak, Tun Rahah terus cekal menjalani kehidupan membesarkan anak-anaknya. Hasil kudrat usahanya, beliau menyaksikan sendiri anaknya, Datuk Seri Mohd Najib menjawat jawatan nombor satu kerajaan seperti Tun Razak.

Tun Rahah juga menyaksikan kesan pemerintahan suaminya yang berkekalan hingga ke hari ini dan pemerintahan anaknya yang sentiasa dekat di hati rakyat persis suaminya itu.

Pada 18 Disember, tulang belakang terpenting dua Perdana Menteri Malaysia ini pulang semula ke pangkuan Yang Maha Esa. Tun Rahah juga “bertemu” suaminya kembali setelah berada di alam yang berbeza selama 44 tahun.

Lebih menarik, selain disatukan bersama suaminya, Tun Abdul Razak, Tun Rahah juga disatukan semula bersama-sama bapanya, Tan Sri Mohd Noah dan kakaknya, Tun Suhaila Mohd Noah yang mana-mana masing-masing dikebumikan saling berdekatan di antara satu sama lain di M4k4m Pahl4wan, Kuala Lumpur.

Terima kasih Tun Rahah, tanpa Tun Rahah, takkan ada insan beribawa persis Tun Razak dan takkan lahirlah Dato Seri Najib yang berjiwa rakyat. Semoga roh beliau ditempatkan dalam kalangan yang beriman, kami pasti menyusul satu hari nanti.

RUJUKAN:

Sulaiman, T. (2016, January 14). When Tun Razak met Toh Puan Rahah…: New Straits Times. Retrieved December 19, 2020, from https://www.nst.com.my/news/2016/01/122100/when-tun-razak-met-toh-puan-rahah

Maidin, Z. (n.d.). Tun Razak: Jejak bertapak seorang patriot. Utusan Publications & Distributors Sdn.Bhd;Cheras,Malaysia;1997.


Tragedi Ketupat Berdarah Sambas 1999

KETUPAT merupakan antara juadah istimewa bagi masyarakat Melayu di Nusantara dan kebiasaannya dihidangkan sewaktu perayaan istimewa misalnya ketika sambutan Hari Raya.  Dan mungkin ramai yang tertanya-tanya apakah pula perkaitan ketupat dengan darah kerana ia seharusnya melambangkan keceriaan dan kegembiraan setelah sebulan menjalani ibadah puasa.

Kita sudah biasa dengan cerita-ceriti pertikaian kaum di bumi Kalimantan contohnya Perang Sampit yang melibatkan etnik Madura dengan Dayak yang berlaku pada abad ke 20.  Dalam pada itu mungkin ramai yang tidak mengetahui selain daripada pertikaian antara Madura dan Dayak, di Kalimantan juga pernah terjadi satu tragedi berdarah yang melibatkan Madura dan Melayu Sambas.  Ianya berlaku pada tahun 1999 atau untuk lebih mengkhusus pada tanggal 19 Januari 1999 bersamaan dengan 1 Syawal 1419 Hijriah di Kampung Parit Setia, Kecamatan Jawai, Kabupaten Sambas.

1 Syawal yang sepatutnya diraikan dengan gembira oleh orang Islam dengan tidak semena-mena menjadi sambutan hariraya aidilfitri paling tragis bagi masyarakat Melayu Sambas sehingga ianya akan dikenang sampai bila-bila kerana melibatkan gugurnya tiga orang anak Kampung Parit Setia akibat diradak dengan “cluit” yakni senjata orang Madura.  Difahamkan kejadian itu berlaku betul-betul usai sahaja masyarakat Melayu Sambas menjalankan solat sunat aidilfitri di masjid yang berdekatan.

Jika kita menggodek sejarah lama pertikaian antara orang Madura dengan Melayu Sambas bukanlah hanya terjadi pada tahun 1999 sahaja malah ianya boleh dijejaki sehingga ke tahun 1933 iaitu ketika Kerajaan Sukadana atau Ketapang masih lagi utuh berdiri di bumi Kalimantan.

Pada ketika itu dikatakan seorang nakhoda telah membawa 25 orang “hamba” dari Madura dan mereka dijual kepada saudagar Melayu Sambas yang mana menyaksikan mereka dijadikan buruh untuk membuka hutan untuk dijadikan kebun dan ladang.

Dek kerana tidak tertahan dengan kerja yang berat ditambahlagi tidak dibayar upah seperti yang dijanjikan maka mereka bangun menentang saudagar Melayu Sambas tersebut sehingga memaksa ada campurtangan daripada pihak istana untuk mendamaikannya.

Mungkin ia hanya satu sejarah lama dan kes-kes terpencil namun sejarah tetap sejarah sehinggalah ia seumpama api di dalam sekam yang lama-lama boleh besar apinya dan menyebabkan kemusnahan yang total.  Cuma apa yang terjadi pada tahun 1999 itu puncanya bukanlah sama sekali mengenai upah atau hamba yang melarikan diri sebaliknya melibatkan hal peribadi antara beberapa orang Madura yang mendiami Kampung Parit Setia dengan penduduk tempatan perkampungan tersebut.

Dikatakan asal bermulanya berlaku pada bulan Ramadhan iaitu beberapa hari sebelum sambutan Syawal dirayakan.  Ada beberapa orang Madura telah memasuki rumah seorang Melayu Sambas dikawasan tersebut dengan niat untuk mencuri.  Apabila orang kampung mendengar jeritan tuan rumah yang dimasuki pencuri maka pertolongan diberikan lantas pencuri-pencuri itu segera ditangkap.  Maka terjadilah episod tuduh menuduh antara mereka sehingga ada yang hilang sabar dan mula “datang tangan” ke atas pemuda-pemuda Madura tersebut sehingga cedera.

Bermula dari hari itulah masyarakat Madura yang mendiami Kampung Parit Setia sudah mula bermasam muka dengan masyarakat Melayu Sambas.  Rasa amarah yang dipendam lama-lama sudah tidak tertahan lebih-lebih lagi mereka berpendapat bukanlah niat pemuda-pemuda Madura itu untuk mencuri sebaliknya tersalah rumah kerana mereka di dalam keadaan mabuk selepas meminum arak.  Alasan mereka langsung tidak dapat diterima oleh masyarakat kampung dan berita Madura menjadi pencuri terus-terusan menjadi topik perbualan sehingga ke perkampungan yang berdekatan.

Akhirnya ada dikalangan masyarakat Madura yang mendiami Kampung Parit Setia telah mengambil tindakan berani mati dengan mengamuk di perkampungan tersebut ketika masyarakat Melayu Sambas sedang sibuk bermaaf-maafan kerana ianya adalah 1 Syawal.

Tidak tertahan diprovokasi ada Melayu Sambas sudah hilang sabar kerana kelihatannya Madura berani memijak kepala mereka lantas berlakulah perkelahian antara mereka.  Akibat daripada perkelahian yang tidak mampu diselesaikan malah semakin parah akhirnya ada beberapa orang lelaki Madura telah mengeluarkan “cluit”, senjata peribadi mereka sehingga menyebabkan tiga orang pemuda Melayu Sambas menemui ajal kerana kecederaan teruk.

Berita malang yang menimpa masyarakat Melayu Sambas di Kampung Parit Setia akhirnya tersebar ke kampung-kampung yang lain malah sehingga melangkaui daerah-daerah yang lain.  Masyarakat Melayu Sambas bangkit menuntut keadilkan kerana darah harus dibayar dengan darah bagi mereka.  Masyarakat Madura yang mendiami bumi Sambas harus diajar kerana walau bagaimanapun mereka sudah lama bermastautin tetap di Sambas mereka tetap orang asing.

Berlaku banyak rusuhan daripada Januari 1999 sehinggalah pada awal tahun 2000 yang mana ia melibatkan angkatan bersenjata turut campurtangan bagi meredakan keadaan genting.  Banyak harta benda yang musnah samada dibakar dengan sengaja dan sebagainya.  Perintah berkurung turut dikuatkuasakan namun perasaan benci semakin meluap-luap.

Bahkan diceritakan Melayu Sambas turut menerima bantuan daripada dayak-dayak di Sambas untuk sama-sama menghadapi amukan Madura pada ketika itu.  Dek kerana itulah jika Perang Sampit banyak menceritakan hal-hal supernatural perang Dayak maka begitulah juga tragedi ketupat berdarah kerana ianya juga melibatkan senjata serta magis masyarakat Dayak itu sendiri.

Tragedi ketupat berdarah selama ianya berlangsung telah mengorbankan kemusnahan yang besar iaitu 3,833 rumah terbakar dan rosak teruk, 12 buah kereta dan sembilan motosikal dibakar, lapan buah masjid dibakar dan dua buah sekolah rosak teruk.

Angka korban pula yang melibatkan masyarakat Melayu Sambas, Dayak dan Madura juga besar iaitu 1,189 orang mati terbunuh, 168 cedera teruk dan 34 orang cedera ringan.  Manakala 29,823 orang masyarakat Madura yang mendiami bumi Sambas pula diusir keluar dari bumi Sambas samada mereka terlibat atau tidak tanpa mengira lelaki, perempuan, tua atau muda asalkan mereka adalah masyarakat Madura.

Bagi mengenang tiga pemuda Melayu Sambas yang terbunuh ketika mempertahankan perkampungan mereka iaitu Kampung Parit Setia telah didirikan satu tugu yang dinamakan Tugu Ketupat Berdarah.

Replika tiga tangan yang mengangkat satu ketupat berdarah itu melambangkan tiga pemuda yang terbunuh ketika 1 Syawal 1419H atau bersamaan dengan 19 Januari 1999.  Tugu itu kekal sehingga ke hari ini bagi tatapan generasi mendatang tentang tragedi perkauman yang melibatkan Madura dan Melayu Sambas.

-HB-

#KamekSayangSarawakBah!

RUJUKAN:


Seandainya Perαng Saudara Mongol Berlaku Lebih Awal

Genghis Khan meninggal dunia pada September 1227, dipercayai akibat komplikasi setelah terjatuh dari kuda ditungganginya.

Khan Agung Mongol itu tidak mati tanpa perancangan awal tentang siapa yang akan menggantikan dirinya, di mana, anak ketiganya, Ogedei akan mengambil alih kuasa selepas kematian Genghis Khan.

Mungkin Genghis Khan mati dengan tenang kerana dia tahu tindakan itu sekurang-kurangnya telah menangguhkan krisis pewarisan takhta dan perαng saudara selama satu generasi kerana anak sulungnya yang mungkin bukan anak kandungnya iaitu Jochi, terlebih dahulu telah meninggal dunia.

Ini menyebabkan spekulasi muncul bahawa Jochi sebenarnya telah diracun hingga mati oleh Genghis sendiri, menjadikan ia satu kebarangkalian yang agak besar sehingga tidak membenarkan keraguan munasabah.

Dakwaan ini disokong oleh sejarawan Mongol, Frank McLynn. Namun, sama ada Jochi mati kerana sakit atau telah dibunuh oleh tangan-tangan misteri, itu semua berada di luar skop perbincangan ini.

Titik perbezaan sejarah yang menjadi isu ialah Jochi, anak sulung Genghis, yang hidup di sebalik tahun 1227 yang kritikal. Untuk membincangkan apa yang akan jadi pada Empayar Mongol jika Jochi tidak mati lebih awal, maka kita anggap saja lah memang Genghis telah membunuh Jochi.

Bayangkan apa yang akan berlaku jika Genghis Khan tersilap langkah. Jika Jochi terselamat dari menjadi sasaran bunuh ‘bapanya’ sendiri, kemungkinan besar Empayar Mongol dan sejarah dunia amnya, akan amat berbeza pada hari ini.

Punca ketegangan antara Jochi dengan abangnya Chaghatai adalah persoalan tentang darah keturunan Jochi yang penuh misteri hingga masih tiada sebarang jawapan yang sahih mengenainya hari ini.

Jochi dilahirkan pada tahun 1182 sejurus selepas Genghis Khan berjaya merampas semula isterinya Borte, yang sebelum itu telah diculik oleh suku Merkit, pesaing suku Mongol.

Jadi, persoalan tentang siapa sebenarnya bapa kandung Jochi telah menjadi isu yang hangat diperkatakan di kalangan adik-beradiknya. Salasilah nasab yang dipersoalkan ini malah turut melibatkan maksud nama “Jochi” sendiri.

Kebanyakan ahli linguistik Mongologi mentafsirkan nama Jochi sebagai istilah yang sama dengan perkataan ‘zochin’ dalam bahasa Mongolia moden, yang bermaksud ‘tetamu’.

Genghis Khan boleh diberi kredit di atas perancangan warisan takhtanya. Dia banyak kali memperingatkan anak-anak lelakinya yang lain, yang mengikut turutan pewarisan (turutan kelahiran: Chagatai yang panas baran, Ogedei yang peramah dan Tolui yang suka berperαng) agar melayan Jochi dengan baik.

Jika benar Jochi bukan anak Genghis sekali pun, dia masih anak yang lahir dari ibu yang sama walaupun dia mungkin adalah benih haram dari suku Merkit yang merupakan musuh suku Mongol.

Pun begitu, Jochi dan adik beradiknya tetap memainkan peranan penting dalam perluasan Empayar Mongol yang dimulakan Genghis Khan, walaupun Genghis terpaksa memeningkan kepala untuk memisahkan Jochi dan Chagatai, yang sering bergaduh walaupun sedang mengepung kota musuh.

Chagatai, anak kedua Genghis yang panas baran mengambil pendekatan peribadi yang serius, bahkan dia dianggap memiliki obsesi yang tinggi mahu menghapuskan Jochi.

Chagatai memandang Jochi sebagai tidak layak walau hanya dipertimbangkan sebagai calon akhir untuk mewarisi kedudukan Khan Agung Mongol, menyebabkan mereka saling bersengketa.

Chagatai tidak menganggap Jochi sebagai abangnya, malah dipandang sebagai anak haram suku Merkit. Setiap kali nama Jochi disebut, Chagatai akan membangkitkan persoalan keturunan Jochi hingga kadang kala mengganggu perbincangan lalu mengundang kemarahan Genghis.

Setiap sumber sejarah bersetuju bahawa Chagatai adalah seorang yang tidak peduli akan pandangan orang lain dan panas baran. Frank McLynn juga menggambarkan Chagatai dalam dua sikap, pertama, dia membenci agama Islam. Kedua, dia menganggap Jochi sebagai duri dalam daging keluarganya.

Jochi mungkin ada pandangan yang sama tentang Chagatai. Jadi, boleh dikatakan dua beradik ini tak pernah ada rasa kasih sayang persaudaraan.

Sesiapa sahaja boleh bersabar apabila digelar sebagai anak haram dan diserang berkali-kali sebelum serangan itu menyentuh isu peribadi. Di sebalik persengketaan dengan Chaghatai, Jochi merupakan calon pewaris yang paling berfikiran terbuka dan tak ada masalah jika dikecualikan sebagai pewaris takhta Empayar Mongol.

Pengecualian itu akan semakin menjauhkan dirinya daripada Genghis Khan, sekaligus membuka peluang keemasan kepada Chagatai untuk mengeksploitasi kebimbangan bapa mereka terhadap pengkhianatan semasa ketiadaan Jochi di sisi mereka.

Menjelang tahun 1222, Empayar Mongol telah menguasai Empayar Khwarezmiyah, membuka jalan perkembangan Mongol ke arah barat dengan mudah. Sama ada sebelum perkembangan terbaru empayar atau selepas peristiwa penjarahan Nishapur yang berdarah, (tempat di mana penyair agung Attar dan ramai lagi tokoh disembelih) ketika inilah Khan Agung memutuskan untuk memuktamadkan keputusan siapa akan mewarisi takhta.

Ada beberapa sumber-sumber berbeza yang mencadangkan bilakah keputusan ini ditentukan. Genghis sedar dia tak mungkin akan hidup selama-lamanya, jadi pelan tindakan segera perlu diputuskan. Maka, dia memanggil keempat-empat calon pewarisnya untuk berbincang.

Genghis sebenarnya bukan hanya ada empat orang anak lelaki, bahkan lebih ramai dari itu. Dia ada sejumlah besar anak-anak dari isteri yang berbeza. Belum dikira lagi anak-anak angkat dari tamadun yang ditakluki atau anak-anak tenteranya yang menjadi yatim piatu yang dibawa masuk ke dalam keluarga diraja.

Dalam pertemuan itu, segalanya tidak bermula dengan baik. Pada mulanya Jochi selaku anak sulung dikatakan sebagai calon pilihan Genghis. Namun ketika Genghis baru membuka mulut untuk meminta Jochi bercakap (semasa sedang berbincang), Chagatai segera mencelah:

“Ketika kamu menyebut, ‘cakaplah, Jochi’, adakah kamu bermaksud hendak mengisytiharkan dia menggantikan kamu? Adakah kita akan merelakan diri kita diperintah oleh anak haram Merkit ini?”

Ini mengakibatkan dua beradik itu bergaduh dengan tangan kosong sesama mereka. Genghis yang sedang buntu hanya mampu terdiam melihat putera-putera yang menjadi harapan Empayar Mongol masa hadapan sedang bergelut antara satu sama lain.

Apabila perbincangan mengenai pewarisan kuasa itu bertukar menjadi pergaduhan hanya dalam tempoh lima minit pertama, Genghis sedar apa yang dirancang dari awal tak mungkin akan berakhir dengan baik. Oleh itu dia memikir pelan B.

Pengawal-pengawal meleraikan Jochi dan Chagatai. Kedua-duanya masih dalam keadaan marah, tetapi akhirnya mereka bersetuju untuk menerima pilihan alternatif Genghis.

Oleh kerana sudah jelas tidak boleh dipilih sama ada Jochi atau Chagatai, Genghis Khan turut mengenepikan anak bongsunya Tolui, kerana terlalu suka berperαng, (walaupun itu memang mengikut standard Mongol), maka Genghis mencalonkan Ogedei, anak ketiganya.

Ogedei adalah seorang yang kurang agresif, bersopan (kecuali terhadap bangsa Han China) dan terkenal dengan sifat pemurahnya. Sebenarnya, ciri-ciri kepimpinan yang lebih mesra dan pemurah, bukanlah sesuatu yang asing dalam budaya Mongol walaupun mereka amat ganas semasa berperαng.

Orang nomad tidak melihat ciri-ciri kemurahan hati sebagai satu perkara yang pelik dan unik, malah ianya ciri penting untuk seorang pemerintah. Sikap pemurah juga adalah kualiti peribadi yang sangat berperanan membawa Genghis Khan menduduki kuasa mutlaknya. Maka dalam kes ini, Ogodei telah memenuhi kehendak yang bapanya harapkan.

Semua adik beradik mencapai persetujuan sebulat suara, Ogedei akan menjadi Khan Agung selepas kematian Genghis.  Genghis Khan telah melakukan segala terdaya untuk mendamaikan dua anaknya pada tahap yang sekurang-kurangnya boleh bertolak ansur antara satu sama lain.

Namun demikianlah orang Mongol, tidak ada sebarang ancaman asing, pujukan, atau pembentukan pasukan kerahan paksa yang dapat menghentikan dua beradik itu daripada saling menyerang antara satu sama lain, bahkan persengketaan mereka melarat hingga membentuk dua pasukann tentera Mongol yang saling memusuhi antara satu sama lain.

Ini menyebabkan kempen ketenteraan Genghis terhadap saki baki kota-kota bekas Empayar Khwarezmiyah yang sedang dikepung tentera Mongol ketika itu bukan sahaja berlangsung selama berbulan dari tempoh yang dijangkakan, bahkan mengakibatkan angka korban tentera Mongol kian bertambah walaupun tidak diserang tentera musuh.

Ini kerana tentera Mongol di bawah perintah Chagatai dan Jochi terus bersengketa dan mensabotaj sesama mereka, hingga ke tahap berlaku pertempuran kecil, ini mengakibatkan pengepungan ke atas kota Ugrench berlangsung berbulan-bulan lebih lama daripada yang sepatutnya dan banyak nyawa tentera Mongol melayang sia-sia.

Pada tahun 1223, Jochi yang kecewa meninggalkan keluarganya dan menuju ke wilayah di antara Laut Kaspia dan Laut Aral. Ketika itu, ia merupakan kemaraan ke arah barat yang paling jauh pernah dicapai Empayar Mongol. Selepas ini Jochi tidak akan dapat melihat bapanya hidup lagi.

Hakikatnya, Genghis Khan sedar, bahawa empayar yang telah dibina dengan darah dan keringat ini tidak akan berada dalam bentuk yang boleh berkembang atau disatukan jika salah seorang di antara dua anaknya, iaitu Chagatai dan Jochi, masih hidup selepas dia meninggal dunia.

Ditambah pula dengan tindakan ‘derhaka’ Jochi yang enggan melayan perintah Genghis agar pulang menghadapnya, dengan alasan tidak sihat, mungkin menjadi sesuatu yang ditafsirkan oleh Genghis sebagai tindakan pembangkang, sama ada Jochi benar-benar sakit atau sekadar alasan semata-mata.

Ini membawa kepada perseteruan yang baharu antara dua beranak itu. Chagatai mungkin menggunakan peluang ini untuk memainkan peranan menghasut bapanya dengan pelbagai tafsiran negatif bagi menguatkan lagi imej antagonis dalam tindakan Jochi yang amat dia benci sejak azali itu.

Sama ada Genghis Khan bertanggungjawab menyebabkan Jochi diracun atau tidak, tiada sesiapa akan tahu cerita yang sebenar. Hakikatnya, Jochi yang sihat walafiat, ketika berusia 40 tahun meninggal dunia pada awal tahun 1227. Namun kematiannya diisytiharkan sebagai berpunca dari penyakit.

Selepas kematian Jochi, akhirnya Genghis Khan turut menyusul, Khan Agung itu meninggal dunia pada bulan Ogos di tahun yang sama Jochi meninggal dunia.

Dan selepas dua tahun Tolui memangku takhta bagi pihak Khan Agung, Ogedei kemudian boleh ditabalkan secara rasmi dan meluaskan sempadan Empayar Mongol yang bersatu di luar bayangkan bapanya.

Tetapi bagaimana jika Jochi tidak meninggal dunia sebelum Genghis?

Empayar yang ditinggalkan oleh Genghis Khan sebahagian besarnya tertumpu di padang rumput Asia tengah. Mongol, seperti empayar nomad pastoral pendahulu mereka, seperti Xiongnu dan Hun boleh bergerak merentasi ‘lebuh raya’ lebih pantas daripada tamadun lain berkat sistem stesen hentian mereka, baka kuda berkualiti dan organisasi yang mantap.

Walaupun begitu, kemungkinan besar orang-orang yang berada jauh di pinggir empayar Mongol seperti Jochi, akan menjadi orang terakhir yang mengetahui berita kematian Genghis Khan.

Garis masa utama sejarah menyebut, Tolui ditinggalkan dengan lebih 100,000 tentera di bawah perintahnya, lebih besar jika dibandingkan dengan divisyen-divisyen tentera ‘Mongol tulen’ adik-beradiknya yang berjumlah 4,000 tentera setiap seorang.

Sebagai calon pewaris yang paling muda, tradisi Mongol menetapkan Tolui menjaga tanah air Mongol di Asia Tengah. Masa selama dua tahun diperlukan untuk mengumpul orang-orang Mongol yang penting dari setiap sudut empayar dan menghimpunkan mereka di dalam kongres ‘kurultai’ bagi mengabsahkan pertabalan takhta Ogedei.

Perkembangan Mongol perlahan di China Utara dan Timur Tengah, kemudian sebahagian besarnya terhenti. Pada masa ini Tolui adalah pemangku khan di empayar yang bersatu, dan mempunyai tentera yang paling besar, menjadikan dia pemain utama dalam drama adik beradik ini.

Ini bermakna, sesiapa yang memihak kepada Tolui yang suka berperαng ini, akan berpotensi menjadi pemenang perαng saudara Mongol generasi pertama.

Chagatai, kemungkinan besar, akan mempergunakan berita kematian bapanya (dan mungkin dia ada kelebihan kerana telah mendengar berita itu terlebih dahulu) sehingga ke potensi paling maksimum.

Senario yang paling mungkin ialah Chagatai akan cuba melancarkan serangan mengejut ke atas abang yang dibencinya.

Pertaruhannya ialah, dia boleh membawa tenteranya ke kem Jochi di antara laut Aral dan Kaspia sebelum berita kematian tersebar, dan mengakibatkan kekalahan teruk Jochi sebelum Jochi sempat untuk memobilisasikan tentera.

Atau  sebelum mana-mana adik beradiknya sempat untuk mengecam atau mengambil tindakan secara rasmi bagi mengelakkan tindakan tersebut. Lebih baik meminta keampunan daripada keizinan.

Sama ada serangan pertama ini berjaya atau tidak bukan isunya. Peperαngan padang rumput sudah lama menjadi tradisi yang berlarutan, berlangsung dari generasi ke generasi.

Malah, perselisihan dan pembalasan dendam adalah pemboleh imbang utama dalam budyaa suku padang rumput, dari segi sejarah, sifat ini dieksploitasi oleh tamadun yang tidak aktif, terutamanya China, dalam memastikan musuh mereka lemah dan berpecah belah.

Perαng Saudara Mongol Generasi Pertama

Kita cuba melihat perspektif yang paling teruk dari sudut pandangan Chagatai. Dia berjaya menyerang hendap Jochi, tetapi hasilnya tidak seperti yang diingini: Jochi melarikan diri dan mengumpulkan kekuatan yang ada.

Jochi berkemungkinan akan memohon kepada pemangku khan, Tolui, dan bakal pewaris yang sah, Ogedei, untuk mendapatkan bantuan dan menuntut keadilan di atas serangan tanpa provokasi ini.

Kini tinggal tanda tanya tentang apa yang berlaku selepas itu, dengan dua adik-beradik yang tinggal didesak untuk memihak.

Sekali lagi, jawapannya tak penting, kebenaran hakiki isu ini ialah ada perαng saudara Mongol berlaku pada generasi pertama, bukannya generasi ketiga (khususnya Perαng Saudara Toluid di antara anak-anak Tolui yang membantu mempercepatkan perpecahan empayar bersatu menjadi  empat negeri berasingan).

Perαng saudara bermakna tempoh pengembangan (1229-1260) yang menandakan tempoh kekhaganan Ogedei, Guyuk dan Mongke berkemungkinan tidak berlaku. Empayar itu mungkin akan berpecah dan bergelut di dalam sempadan yang telah dibentuk semasa tahun 1227, atau selewat-lewatnya 1228.

Walaupun dengan resolusi yang pantas mampu mendatangkan hasil yang berbeza, ia masih tiada kepastian, sebagai contoh, Tolui akan membenarkan Ogedei memerintah empayar selepas perαng selesai, menikmati peranannya sebagai kingmaker dan mengubah peranan itu menjadi setara dengan kuasa Khagan.

Tatanan ketenteraman sosial yang getir telah disusun dengan susah payah oleh Genghis Khan seumur hidupnya akan dihancurkan bahkan oleh pertelingkahan dalaman tentera yang paling singkat, tanpa mengira kepentingan tradisi apa pun.

Walaupun Genghis Khan terpaksa berpandangan jauh untuk melantik pewaris sebelum kematiannya, dia tidak meninggalkan mekanisme untuk meletakkan pewaris selepas Ogedei bagi memastikan konflik dan pertengkaran masa depan tidak berlanjutan.

Empayar Mongol akan memakan dirinya sendiri hanya dalam satu generasi: paling baik pun ia hanya mampu distabilkan di bawah beberapa orang khan dan perlahan-lahan mula menyatu semula, paling teruk, ia akan berubah menjadi kerajaan-kerajaan kecil Asia tengah, tidak lagi berkembang sebagai empayar terbesar di dunia seperti sebelum itu.

Ini bermakna, beberapa hal tentang ketamadunan yang pernah didengari oleh orang Mongol hanyalah sekadar sekilas pandang sahaja pada peringkat ini.

Mari kita lihat secara ringkas apa yang berlaku, atau mungkin akan berlaku, jika Mongol terlibat dalam perαng saudara generasi pertama dan gagal untuk berkembang ke barat dengan cara yang lebih signifikan.

Jika mereka terlibat dalam perαng saudara generasi pertama, maka mereka hampir tidak ada peluang untuk menakluki Dinasti Song Selatan, Dinasti Jin atau empayar di Korea. Semua ini memerlukan Empayar Mongol yang bersatu untuk menakluki mereka, justeru itu, fokus perkembangan ke arah barat agak kurang.

Turki Seljuk Bertahan Lebih Lama

Kaum Turki Seljuk adalah satu lagi empayar steppe yang berjaya dan menguasai timur tengah sekitar dua abad sebelum kemunculan Mongol. Empayar mereka merentangi sebahagian Anatolia dan sering berkonflik dengan Empayar Rom Timur atau Byzantine.

Jika Mongol tidak mendorong ke Barat, Seljuk berkemungkinan akan meneruskan kelangsungan untuk beberapa dekad lagi dengan kekuatan yang lebih besar, menjadikan mereka bebas untuk menumpukan perhatian terhadap perαng salib Eropah daripada perlu berperαng di pelbagai pentas.

Dalam sejarah, mereka bertahan dalam bentuk yang lemah sehingga 1307, Kesultanan Rum menjadi kesinambungan Seljuk di Anatolia tetapi kuasa mereka semakin lemah apabila Mongol menyerang Timur Tengah dan padang rumput Pontic.

Kemaraan Mongol telah mencipta vakum kuasa yang membolehkan beylik kecil bernama Osmanli menjadi terkenal dan akhirnya bangkit sebagai Empayar Uthmaniyah untuk tempoh 600 tahun mendatang yang akan menggabungkan banyak bekas jajahan-jajahan Seljuk, Byzantine, dan Mamluk.

Dengan berlakunya Perαng Saudara Mongol, tidak mungkin kita dapat melihat Empayar Uthmaniyah lahir dengan sejarah dan kronologi yang sama.

Sebut tentang Empayar Byzantine, mereka ada sedikit masalah dengan Seljuk, dan sejumlah siri tikam belakang dan pengkhianatan dari ‘sekutu’ Eropah mereka berkaitan dengan siri Perαng Salib yang disengajakan terhadap Seljuk dan mereka sendiri.

Semasa empayar sedang bergelut, Byzantine berada pada titik di mana, jika tanpa sekatan kuasa besar (katakan pencerobohan Mongol) mereka berkemungkinan dapat mengekalkan tanah Yunani, Balkan dan Dalmatia, walaupun tidak semestinya seluruh Anatolia.

Tentera Salib adalah sekutu yang tidak menentu. Siapa yang boleh melupakan tahun 1204 di mana tentera Salib yang sepatutnya menyerang Palestin, tiba-tiba mensasarkan Konstantinople dan menjarahnya?

Bagaimanapun, perkara yang perlu dibincangkan di sini adalah Byzantine akan bertahan lebih lama tanpa perlu menghadapi Uthmaniyah yang akan datang. Mereka akan mengekalkan kedudukan mereka sebagai pintu masuk antara Eropah dan Asia, posisi yang didambakan dalam dunia perdagangan dan pengaruh geopolitik

‘Assassin’

Bercakap tentang Palestin, Mongol telah berjaya menempatkan beberapa gabenor wilayah di timur tengah, tetapi tidak dapat mengawal sepenuhnya wilayah-wilayah itu bermula pada tahun 1219. Ini tidak disukai orang tempatan, terutamanya pengikut Nizari Ismailiyah, sebuah kultus Syiah yang lebih dikenali sekarang sebagai Hashashin.

Mereka terkenal sebagai pembunuh upahan dan digeruni kerana mampu mencapai sesiapa sahaja orang penting dengan senjata mereka, dan menyumbang dalam memastikan timur tengah tidak stabil melalui pembunuhan politik yang disasarkan.

Bayangkan jika kultus ini terselamat melepasi tahun 1253 —tanpa Hulagu Khan memusnahkan kubu mereka ketika bergerak melalui timur tengah. Sudah tentu, pada waktu itu di wilayah mereka sendiri, Naziri Ismaili adalah pemain utama dan akan terus wujud selagi Mongol tidak menuju ke barat.

Kebangkitan Venetia Ditangguh

Kesan gelombang Mongol yang terhad di padang rumput adalah tidak terhad kepada empayar besar. Pedagang Venetia, telah menjual peta Eropah kepada panglima tentera Mongol, Subutai sebagai pertukaran agar Mongol menimbulkan ancaman terhadap kuasa perdagangan saingan mereka, Genoa.

Kemerosotan kuasa Byzantine di Dalmatia dan Yunani membuka pintu untuk kerajaan Venetia berkembang dan menjadi kuasa perdagangan utama dan penampan antara Uthmaniyah dalam garis masa sejarah, ini peluang yang dinafikan kepada mereka, sekurang-kurangnya dengan cara yang sama dalam kes ini di mana terdapat perαng saudara generasi pertama Mongol.

Ini adalah dunia tanpa hubungan Mongol-Venetia yang mendalam— jadi, Eropah tiada akses ke Laluan Sutera, dan, tiadalah pengembaraan Marco Polo. Dunia akan menjadi tempat yang jauh lebih bersegmen untuk jangka masa yang lebih lama.

Kievan Rus Terus Wujud

Kuasa utama terakhir yang akan berubah kerana kurangnya dorongan Mongol dalam perkembangan kuasa, adalah Kievan Rus, yang berpusat di Kyiv di Ukraine hari ini. Mereka adalah kuasa-kuasa serantau yang besar.

Dalam sejarah, Mongol telah mengalahkan Kievan Rus. Terutama sekali Mongol telah menewaskan gabungan kuasa tentera Slavik utama di padang rumput Pontic dalam pertempuran Sungai Kalkha di bawah pimpinan jeneral Subutai.

Walau bagaimanapun, pangkalan kuasa utama Kievan Rus masih belum disentuh pada ketika ini dan dalam garis masa ini, Mongol mungkin tidak akan mencapai dan menjarah Kiev yang bermaksud kemungkinan besar empayar Slavik ini kekal tidak terusik sepanjang abad ini.

Ini akan menghalang kemunculan kuasa yang timbul sebagai Ulus Jochi (Golden Horde) —yang memusnahkan dan mengasimilasikan suku kaum Kipchak di padang rumput Pontic dan memaksa negeri-negeri Rus menjadi pengikut.

Paling ketara, Moscow berkemungkinan tidak muncul sebagai salah satu watak atau sejarah lewatnya akan tertulis tanpa peranannya sebagai tukang pemungut cukai untuk Mongol, atau pernah meningkat melebihi status negara kota. Begitu juga kebangkitan Novgorod untuk menonjol akan lebih dipertikaikan.

Kesimpulan

Jochi mungkin enggan mati dengan mudah pada 1227, namun gagal kerana dia menimbulkan ancaman kesulitan yang besar terhadap impian ayahnya tentang empayar bersatu. Jika keengganan itu berjaya, Jochi secara tidak sengaja akan menyelamatkan berjuta-juta nyawa daripada penaklukan Mongol, walaupun itu bukan niatnya.

Perkembangan Mongol ke barat akan tersekat secara drastik walaupun tidak terhenti sepenuhnya. Dan kempen-kempen mereka terhadap negara-negara bertamadun di Asia (Dinasti Qara-khitai, Dinasti Song Selatan dan Goguryeo, dll) mungkin akan meninggalkan sedikit sahaja kesan sejarah.


Betul Ke Bola Sepak Berasal Daripada England?

Bagi peminat England, ketidakmampuan negara itu menjulang Piala Dunia dan Piala Eropah adalah satu pencapaian yang agak memalukan. Hal ini kerana mereka menyatakan England seharusnya tidak miliki masalah untuk memenangi sebarang kejohanan bola sepak kerana sukan tersebut berasal daripada negara mereka.

Tetapi lain pula yang jadi kerana England seringkali buat lawak ketika beraksi di Piala Dunia dan Piala Eropah. Ditambah lagi England miliki pemain seperti Harry Maguire, makin jadi lawak corak permainan England. Persoalannya, betul ke bola sepak yang kita main petang-petang hari ini berasal daripada England?

Jika nak bercakap tentang sukan yang memerlukan kita menyepak bola menggunakan kaki sudah wujud dalam kebanyakan tamadun. Jadi awal-awal, kenyataan bola sepak berasal daripada England adalah sangat dangkal. Namun, sukan seumpama itu tidak pernah berkembang menjadi bola sepak moden. Malah ada yang berkembang menjadi sukan lain seperti sepak takraw sebagai salah satu contoh.

Sebenarnya bola sepak berasal daripada latihan ketenteraan untuk membentuk ketumbukkan Empayar Rom yang kuat dan berstamina tinggi. Latihan ketenteraan tersebut dipanggil sebagai Harpastum yang sering diamalkan secara intensiti tinggi oleh tentera Rom sebelum mula berperang. Harpastum ini dikatakan telah wujud sejak abad ke-5 sebelum masihi.

Macam mana Harpastum dimainkan oleh tentera Rom?

Untuk bermain Harpastum, anda memerlukan dua pasukan berjumlah 12 sehingga 14 orang pemain untuk berlawan sesama sendiri. Setelah itu kedua-dua pasukan perlu mengekalkan bola secara ball possession selama mungkin. Bagi pihak lawan yang mahu mendapatkan penguasaan bola, mereka dibenarkan untuk melakukan bentesan, memukul serta menanduk dada pemain lain tanpa dikenakan sebarang layangan kad. Nampak lebih kurang macam bola sepak moden tetapi bezanya adalah tentera Rom tidak menjaringkan gol ke gawang pihak lawan.

Jadi apa kaitan antara Harpastum dan asal-usul bola sepak moden.

Ceritanya begini, ketika Rom memasuki era Pax Romana, empayar itu telah menguasai hampir keseluruhan Eropah, Afrika Utara, Levant dan Asia Minor. Perluasan kuasa tersebut telah membuatkan tentera Rom perlu berpindah ke tanah jajahan lain untuk menahan serangan anasir luar. Secara tidak langsung, tentera Rom turut membawa Harpastum ke tanah jajahan seperti Kepulauan British.

Apabila tentera Rom sedang berlatih, puak Briton yang menduduki kepulauan British telah melihat Harpastum. Sedikit demi sedikit, puak Briton mula mengadaptasi latihan ketenteraan tersebut sebagai permainan untuk mengisi waktu lapang.

Walau bagaimanapun, rekod terawal tentang kewujudan Harpastum di kepulauan British adalah pada tahun 410 apabila Raja Vortigern telah mengarahkan pawang diraja untuk mencari kanak-kanak lelaki untuk dijadikan korban. Secara tidak sengaja, dia telah melihat kanak-kanak lelaki sedang menendang bola. Itulah bukti terawal, orang Inggeris bermain bola sepak.

Selepas itu semuanya sudah menjadi sejarah dan bola sepak berjaya mencapai kegemilangan sebagai sukan paling popular walaupun pada asalnya adalah latihan ketenteraan sahaja.

Kesimpulannya, bola sepak berasal daripada Empayar Rom ataupun lebih tepat lagi adalah Itali yang pernah menjadi pusat empayar tersebut. Walau bagaimanapun, kita tidak boleh menafikan sumbangan England dalam menstrukturkan kembali Harpastum kepada bola sepak moden yang kita kenali hari ini. Jika tidak kerana England, mungkin kita masih lagi bermain bola persis orang Rom yang sangat memerlukan ketahanan fizikal.

RUJUKAN:

Butterfield, D & McCormick, G. (n.d). Greeks, Romans, Monks and murder: Chaotic history of football in Britain. Antigone.


Cucilah Tangan Sebelum Sentuh Muka

Aku tertarik dengan satu dialog dari filem Contagion, babak mesyuarat Jabatan Kesihatan Minnesota.

“Average human touch their face 2-3000 times perday, 3-5 times per minute” (Manusia menyentuh wajahnya sendiri 2 ke 3000 kali sehari, bersamaan 3-5 kali seminit.)

Face atau wajah/muka bermakna daripada dagu sampai ke dahi. Termasuklah mulut, hidung, mata da telinga.

Ini dipanggil Fomite, maksudnya sesuatu objek atau bahan yang menyebarkan jangkitan. Sebagai contoh, seorang positif telah bersin semasa dia berada didepan pintu pasaraya dan menyebarkan virus di bahagian pintu pasaraya itu. Orang yang masuk selepasnya memegang pintu tersebut dan memegang hidungnya lalu dijangkiti virus. Pintu itu ialah fomite, penyebar virus.

Perlu kita faham, terdapat beberapa virus pandemik misalnya AIDS dan denggi yang berbeza cara sebaran. AIDS disebar melalui hubungan seks, pemindahan darah, penggunaan jarum kongsi dan jangkitan ibu kepada anak. Denggi pula melalui vektor iaitu gigitan nyamuk yang mempunyai virus denggi.

COVID19 disebarkan melalui kandungan virus yang tersebar melalui partikel cecair yang dikeluarkan oleh pesakit semasa dia bersin dan batuk. Partikel itu tertinggal pada mana-mana bahagian yang terdedah dan kekal disitu untuk beberapa ketika sebelum virus itu mati dengan sendirinya.

Sebab tu saranan pihak kesihatan kepada orang yang batuk dan bersin, pakai topeng muka. Supaya semasa anda bersin dan batuk, partikel cecair yang berkemungkinan mengandungi virus tidak terbebas keluar. Kalau anda tidak memakai topeng, tutup mulut dengan tangan kemudian cuci tangan menggunakan sabun.

Untuk manusia yang sihat pula, pastikan anda mencuci tangan anda dengan sabun dengan kerap. Basuh baju anda bila pulang ke rumah. Cuci tangan sebelum makan dan minum. Jangan sentuh muka sekiranya tangan anda baru lepas menyentuh sesuatu yang berada ditempat awam.

Masalah yang terjadi sekarang ialah seseorang yang positif COVID19 dah berlegar ke serata tempat sebelum dia disahkan positif. Ada dua sebab disini, satunya simptom yang lambat muncul menyebabkan dia merasa sihat dan tidak sedar kehadiran virus yang telah menghuni badan dia. Dan satu lagi sebab dia degil, pihak kesihatan dah nasihat dia supaya kuarantin diri dekat rumah tapi dia keluar juga.

Ini juga punca kenapa perintah kawalan pergerakan ni dijalankan sebab banyak pesakit yang dah berlegar dekat seluruh pelusuk negara, menyebarkan virus tu tanpa mereka sedar. Pihak kesihatan tak boleh nak kesan mana tempat yang mengandungi virus sebab jumlah pesakit yang tidak sedar mempunyai simptom dan yang gagal kuarantinkan diri terlalu ramai.

Biarkan virus yang dah tersebar pada sesuatu tempat tu mati dengan sendiri, atau dilakukan pembasmian kuman dan virus untuk mengelakkan jangkitan seterusnya.

Untuk tempat kerja yang perlu beroperasi dalam tempoh PKP ni, ada beberapa keperluan yang perlu dipatuhi oleh pihak majikan sebelum tempat kerja tu dibenarkan untuk operasi.

Antaranya ialah;

Dalam satu graf yang dikeluarkan oleh CDC, kita boleh nampak perbezaan kes positif kepada orang yang telah menggunakan semua langkah pencegahan berbanding kes positif orang yang tidak mengamalkan langkah pencegahan.

Kita sedang berlawan dengan satu benda yang tidak kelihatan. Kita tak tahu apa yang ada pada tombol pintu yang kita pegang, pada besi penghadang pada tangga, pada punat lif bangunan.

Sebab tu kita disarankan supaya tidak sentuh muka, supaya mengurangkan risiko virus menjangkiti kita. Kalau kita dah basuh tangan dan menggunakan sanitizer, virus, kuman dan bakteria yang berada ditangan kita telah pun dibersihkan.


Apa Sebenarnya Yang China Curi?

Teknologi. Bukan senang untuk buat benda baru, tetapi dalam sekejap boleh menjadi milik semua.

Itulah lumrah bagi teknologi, selalunya untuk menambahbaikkan prasarana sedia ada.

Dulu manusia menunggang kuda dan bergantung pada angin. Perubahan teknologi menyaksikan kereta dan pesawat menjadi pengangkutan utama.

Tetapi seramai mana tahu nama Frederick Bremer (pencipta kereta berpetrol pada tahun 1982) dan The Wright Brothers? Yang orang ingat sekarang hanya jenama dan jenis sahaja.

Tetapi dewasa ini, nama China sering diburukkan Amerika Syarikat. Katanya kerajaan Beijing sedang mer0mp4k teknologi yang penat Amerika Syarikat usahakan (Reuters, 2020).

Robert Lightizer yang merupakan Wakil Perdagangan Amerika Syarikat menganggarkan jumlah kerugian antara AS$225 bilion ke AS$600 bilion setiap tahun (Ferry, 2019). Jadi persoalannya: apa yang China buat sebenarnya.

Pertama sekali, ada banyak beza antara “perubahan teknologi” dan “r0mp4kan teknologi”. Benar, Bremer menciptakan kereta berpetrol pertama. Tetapi hasil ciptaannya Bremer adalah seperti berikut:

Kereta-kereta zaman sekarang pula jauh berlainan, kerana setiap jenama berusaha dengan gigih dalam proses penyelidikan dan pembangunan (R&D)

Jadi BMW mempunyai keluaran sendiri, yang tidak sama untuk dibandingkan dengan Mercedes Benz.

Industri kereta pun telah dibahagikan kepada beberapa kelas seperti:

Sebarang persamaan antara jenama pengeluar pun mungkin atas inspirasi atau ada perjanjian ‘rebadging’ seperti Honda Accord/Proton Perdana dan Daihatsu Sirion/Perodua Myvi.

Bezza pula ialah kereta pertama yang direka Perodua sendiri, dengan kepakaran bahagian “Design and Styling” bimbingan Muhamad Zamuren Musa.

Sekarang bayangkan jika jenama kereta China meniru Bezza dari kulit ke tulang. Tentu sekali Perodua bising.

Itulah sebenarnya apa yang sedang berlaku antara Amerika Syarikat dan China. Pada April 2018, seorang agen perisikan China bernama Xu Yanjun tiba di Belgium bagi pihak Syarikat Penerbangan Komersil China (COMAC).

Beliau sepatutnya bertemu dengan seorang jurutera General Electric (Amerika Syarikat). Yanjun percaya jurutera ini akan menjual teknologi penerbangan sulit GE. Tetapi Yanjun dib3rk4s dan terus dipenj4r4kan Belgium (AP & Reuters, 2018).

Teknologi ini dijangka boleh membantu pembangunan sebuah pesawat iaitu C919 untuk bersaing dengan Airbus dan Boeing.

Tetapi sejak melancarkan Program C919 pada tahun 2008, COMAC masih berdepan dengan banyak masalah (Qiu & Hepher, 2020).

Sepatutnya COMAC membikin teknologi sendiri untuk melengkapkan pesawat (atau bekerjasama demi kebaikan kedua-dua pihak). Tetapi COMAC mencari jalan pintas demi kepentingan sendiri.

Dengan jelas, ini merupakan suatu anc4m4n paling besar bagi Amerika Syarikat. Yanjun bukan satu-satunya orang dib3rk4s atas alasan ini.

Christopher Wray yang mengetuai FBI melancarkan lebih 1,000 siasatan dengan 43 orang sekurang-kurangnya dib3rk4s dalam dua tahun antara 2019 hingga 2020 (Reuters, 2020).

Malah ini juga bukan suatu masalah baharu. Menurut Laporan Cox, China didapati telah menj4r4h maklumat sulit Amerika Syarikat mengenai semua senj4t4 nuklear dalam negara.

Ini terjadi pada tahun 1999. Sehingga hari ini, China telah mer0mp4k maklumat sulit mengenai W-56 Minuteman II, W-62 Minuteman III, W-76 Trident C-4 dan banyak lagi.

Dengan kemajuan teknologi siber, s3r4ngan China dirancakkan lagi sampai ingin menutup mulut pun. Pada tahun 2013 misalanya, The New York Times digodam kerana mengkritik Wen Jiabao (Perlroth, 2013).

Maka tidak peliklah kenapa White House dan Pentagon marah.

RUJUKAN:

AP & Reuters. (2018, Oktober 10). Senior Chinese official (ditapiskan) with (ditapiskan) US trade secrets. The Guardian.

Ferry, J. (2019, Disember 16). How China (ditapiskan) an Entire Airplane. Industry Week.

Perlroth, N. (2013, Januari 30). Hackers in China (ditapiskan) The Times For Last 4 Months. The New York Times.

Reuters. (2020, Februari 6). China (ditapiskan) of technology is biggest law enforcement (ditapiskan) to US, FBI says. The Guardian.

Qiu, S., & Hepher, T. (2020, Januari 10). China’s bid to challenge Boeing and Airbus falters. Reuters.